ئه‌نجامی ساخته: سه‌پاندنی ئۆپۆزیسیۆنبوون به سه‌ر ئۆپۆزیسیۆندا و پرسیار و چاوه‌روانیه‌کان – Denegkan\nئه‌نجامی ساخته: سه‌پاندنی ئۆپۆزیسیۆنبوون به سه‌ر ئۆپۆزیسیۆندا و پرسیار و چاوه‌روانیه‌کان\nbyشاخه‌وان\tAugust 14, 2009\tگشتی\n7ی ئۆگستی 2009\nسه‌ره‌رای توانای بێسنوری هێز و راگه‌یاندن و پاره، سه‌ره‌رای گه‌مارۆی سه‌ر هه‌وڵاتیان، سه‌ره‌رای به‌رتیل و کرین و هه‌ڕه‌شه، سه‌ره‌رای په‌راوێزکردن و کۆسپ بۆ لیست و کاندیده‌کانی ئۆپۆزیسۆن، سه‌ره‌رای ساخته‌کاری زۆری پارتی ده‌سه‌ڵاتدار له‌کۆتایی رۆژی ده‌نگداندا، لایه‌نه‌کانی ئۆپۆزیسیۆن و لیسته کوردیه‌کانی دیکه توانیان نزیکه‌ی سه‌دا 37 ی ده‌نگه‌کان به‌ده‌ست بێنن. به‌پێی ئه‌م ئه‌نجامه‌ی کۆمیسیۆنی هه‌لبژاردن رایگه‌یاندووه 41 شوێنی پارله‌مان بۆ لایه‌کانی ئۆپۆزیسیۆن ده‌چێت، به‌رامبه‌ر به 59 شوێن بۆ لیستی کوردستانی سه‌ر به ده‌سه‌ڵات. لیستی گۆڕان به‌ته‌نها 25 شوێنی پارله‌مانی بردۆته‌وه. پارله‌مانی کوردستان 111 شوێنی هه‌یه، 11 شوێنه‌که‌ی دیکه بۆ ئاشوری و تورکمانه‌کان داندراون. سه‌باره‌ت به ئه‌نجامی هه‌لبژاردنی سه‌رۆکایه‌تی، مه‌سعود بارزانی یه‌که‌م بووه و د. که‌مال میراوده‌لی دووه‌م بووه.\nبه‌ر له هه‌لبژاردنه‌که‌ی ئه‌مجاره به‌هۆی 1. گوشاری ده‌ره‌کی و ناچاریی ده‌سه‌ڵاتی پارتگه‌را له‌کردنی هه‌لبژاردن له‌کاتی خۆیدا 2. جیابوونه‌وه‌ی به‌شێکی ده‌سه‌ڵات و دروستکردنی به‌ره‌ی ئۆپۆزیسۆن 3. پرۆتستۆ و بێزاری خه‌ڵک له ده‌سه‌لاتی خۆپسه‌پێنه‌ر، وایانکرد بوارێک بۆ گۆران له‌سیسته‌می رامیاری کوردستان به‌کرده‌وه بره‌خسێ.\nبه‌داخه‌وه هه‌لبژاردنی هه‌رێمی کوردستان ئازاد و پاک نه‌بوو، ده‌ستێوه‌ردان و ساخته‌کاری ده‌سه‌لات ئه‌نجامه‌که‌ی گۆڕی، بۆیه ئه‌م ئه‌نجامه ئه‌نجامێکی ساخته‌یه که ده‌ستێوه‌ردانی پارتی ده‌سه‌ڵاتدار وێنه‌ی کێشاوه. ئه‌گه‌ر هه‌لبژاردن ئازادانه بکرابایه، هه‌موو لیست و کاندیده‌کان به‌یه‌کسانی و بێجیاوازی رێگه‌ی به‌شداریان له‌هه‌لمه‌تی هه‌لبژاردندا هه‌بووایه‌و له‌لایه‌ن ستاته‌وه یارمه‌تی و هاوکاریان مسۆگه‌ر بکرایه، ئه‌گه‌ر خه‌ڵک له‌ده‌نگداندا له‌ژێر گه‌مارۆ و مه‌ترسی ناراسته‌وخۆ و راسته‌وخۆی ده‌سه‌ڵات نه‌بوونایه، ره‌نگبی لایه‌نه‌کانی ئۆپۆزیسیۆن ده‌سه‌ڵاتیان ده‌برده‌وه و د. که‌مال میراوده‌لی ده‌بووه سه‌رۆکی کوردستان.\nدیاره چاوه‌روانی هه‌لبژاردنێکی ئازاد و پاک له‌م ده‌سه‌لاته پارتگه‌رایه‌ی کوردستان به‌ر له‌هه‌ڵبژاردن نه‌ده‌کرا. چونکه ئه‌م ده‌سه‌ڵاته هه‌میشه له‌رێگه‌ی رێکه‌وتنی رامیاریه‌وه خۆی سه‌پاندووه، هه‌رگیز له‌رێگه‌ی هه‌لبژاردنی ئازاد و ره‌واوه نه‌هاتۆته سه‌رکار. پ.د.ک و ی.ن.ک 17 ساله نادیموکراسیانه فه‌رمانره‌وایی کوردستان ده‌که‌ن.\nبردنه‌وه‌ی 37 له‌سه‌دای ده‌نگه‌کان له‌لایه‌ن ئۆپۆزیسیۆنه‌وه، سه‌رکه‌وتنه بۆ ئه‌وان ئه‌گه‌ر بزانین پێشتر شتێک به‌ناوی ئۆپۆزیسیۆن بوونی له پارله‌ماندا نه‌بوو. ئه‌گه‌ر بزانین لایه‌نی سه‌ره‌کی ئۆپۆزیسیۆن له‌مێژنییه دروست بووین. به‌ڵام له‌هه‌مان کاتدا لایه‌نه‌کانی ئۆپۆزیسیۆن قوربانی پۆلیتیکی نادیموکراسیانه و ساخته‌کاری پارتی ده‌سه‌لاتدارن. ئه‌م ده‌سه‌ڵاته‌ی ئه‌مرۆ به ساخته بۆ لیستی سه‌ر به ده‌سه‌ڵات چوو، له راستیدا دوورنه‌بوو خاوه‌نه‌که‌ی لایه‌نی ئۆپۆزیسیۆن و د. که‌مال میراوده‌لی بونایه. بۆیه لایه‌نی ئۆپۆزیسیۆن ستاتوسی ئۆپۆزیسیۆنبوونی به‌سه‌ردا سه‌پێندراوه له راستیدا.\nله‌هه‌مانکاتدا ئه‌م ئه‌نجامه دۆرانه بۆ هه‌ردوو پارتی ده‌سه‌لاتدار که له‌م هه‌لبژاردنه‌دا سه‌دا 25-30 ده‌نگه‌کانیان له‌ده‌ستداوه، ئه‌وه ئه‌گه‌ر هه‌لبژاردن به پاک و بێگه‌رد سه‌یر بکرێت. به‌لام هه‌ردوو پارتی ده‌سه‌ڵاتدار ئه‌مجاره‌ش توانیان ژێرکه‌وتنیان له ڕێگه‌ی گه‌مارۆ و ساخته‌وه بۆ سه‌رکه‌وتن بگۆڕن و جارێکی دیکه خۆیان به‌سه‌ر کۆمه‌ڵگه‌دا بسه‌پێننه‌وه. به‌ساخته و ده‌ستێوه‌ردان فێل له ده‌نگده‌ران کرا و وێنه‌یه‌ک پیشاندرا که هه‌رگیز ناتوانێ ئاوێنه‌ی هه‌لوێستی راسته‌قینه‌ی ئه‌وان بێت. ده‌سه‌ڵات له رێگه‌ی ساخته‌وه خۆی وه‌کو براوه و نوێنه‌ری گه‌ل ڕاده‌گه‌یه‌نێت، بانگاشه‌ی متمانه‌ی گه‌ل ده‌کات، که له راستیدا گومانی زۆر له‌وه‌دایه که گه‌ل ئه‌م متمانه‌یه‌ی به‌وان دابێت. بۆیه له‌مباره‌دا کۆمه‌ڵگه فێڵی لێکراوه و کۆمه‌ڵگه دۆڕاوی گه‌وره‌یه.\nئه‌گه‌ر په‌سندی ئه‌م ئه‌نجامه ساخته‌یه بکرێت و به‌سه‌ر کۆمه‌ڵگه‌دا تێپه‌رێت، ده‌بێ سه‌یری ئه‌م باره رامیاری و پارله‌مانتارییه بکه‌ین که چاوه‌ڕوان ده‌کرێ ئه‌م ئه‌جامه کاریگه‌ری له‌سه‌ر ببێت. هه‌رچۆنی بێت، ئه‌نجامه راگه‌یه‌ندراوه‌که گۆڕانێکی دیاری له پارله‌ماندا هێناوه‌ته‌دی.\nله‌م ڕوانگه‌یه‌وه یه‌که‌مجاره له‌مێژووی کوردستاندا ئۆپۆزیسیۆن له‌پارله‌مانی کوردستاندا دروست ده‌بێت، به‌مجۆره کۆله‌گه‌یه‌کی گرنگی سیسته‌می رامیاری دیموکراسی له‌کوردستاندا پێکهێندرا. ئه‌م رووداوه وه‌رچه‌رخانه و ده‌کری گرنگیه‌کی مێژوویی بۆ به‌ره‌وپێشه‌وه‌بردنی سیسته‌می به‌رێوه‌بردنی رامیاری له‌کوردستاندا ببێت، ئه‌گه‌ر له‌بار نه‌بردرێت.\nدیاره جگه‌له‌م بارودۆخه رامیارییه‌ی ئێستای کوردستان، به‌هێزبوونی ره‌وتی دیموکراسی و به‌رێوه‌بردنی شێوه دیموکراسیانه له‌ئاستی جیهانیدا، هه‌روه‌ها هه‌ولی رۆشنبیران له‌گه‌یاندنی ئه‌م په‌یامه‌دا، روونکردنه‌وه و هوشیارکردنه‌وه‌کان کاریگه‌ری خۆیان له‌سه‌ر بیروهزری خه‌لکی کوردستاندا به‌جۆرێ له‌جۆره‌کان نواندووه. خه‌ڵک ده‌بینێ له‌زۆر له‌ولاتانی جیهاندا ده‌سه‌ڵات ئاشتیانه ده‌ستاوده‌ست ده‌کات، خه‌ڵک ده‌بینی سه‌رۆکه‌کان له‌سه‌ر گه‌نده‌لی ده‌رده‌کرین و دادگایی ده‌کرین، پارتی ده‌سه‌لاتدار له‌به‌ر گه‌نده‌لی یا که‌متوانایی ده‌نگی پێنادرێته‌وه و ده‌سه‌لاتی لێده‌سه‌ندرێته‌وه. به‌هه‌مان شێوه له کوردستاندا خه‌ڵکی کوردستان گۆڕانیان ده‌وێ و چیتر ئاماده‌نین له‌گه‌نده‌لی، پێشێلکاریه‌کان و زۆرداریه‌کان بێده‌نگ بن.\nخه‌لک گۆرانی ده‌وه‌ێ و خه‌ون به‌ده‌سه‌لاتی دیموکراسی و ره‌وا ده‌بینی، خه‌ون به‌ده‌سه‌لاتی نیشتیمانی و گونجاو وه‌کو هی خه‌لکی دیکه ده‌بینێ، له‌ده‌سه‌لاتی به‌عسیانه‌ی پارتی ده‌سه‌ڵاتدار بێزاره، له‌ده‌سه‌لاتی دیسپۆتیانه‌ی سه‌رۆکی فیودال بێزاره، له‌سیسته‌می مافیایی که‌رتی تایبه‌ت بێزاره، له‌پێشێلکاری و جوداکاریه بێسنوره‌کان بێزاره، له‌گه‌نده‌لی بێسنوری به‌رپرس و سه‌رۆکه‌کان بێزاره، بۆیه زۆرینه‌ی خه‌ڵک ئاماده‌بوون گوێ نه‌ده‌نه مه‌ترسیه‌کانی گه‌مارۆی ده‌سه‌ڵات و ده‌نگ بۆ گۆڕانکاری بده‌ن، که به‌داخه‌وه ئه‌نجامی ده‌نگه‌کانیان له ڕیگه‌ی ساخته‌کاریه‌وه شێوێندرا.\nله‌ئه‌گه‌ری سه‌پاندنی ئه‌م ئه‌نجامه‌دا و له‌دوای یه‌کلابوونه‌وه‌ی ده‌سه‌ڵاتدا، ئۆپۆزیسیۆن به‌ره‌ورووی ئه‌رکێکی قورسی مێژوویی ده‌بێته‌وه، ئه‌گه‌ر لایه‌نه‌کانی ئۆپۆزیسیۆن له‌ئه‌رکی خۆیان بگه‌ن، دروشم و به‌لێنه‌کانیان بنچینه‌ی له‌سه‌ر لاساییکردنه‌وه نه‌گرتبیت. ئه‌وانه‌ی که‌ئێستا ئۆپۆزیسیۆن پێک ده‌هێنن، هیچ لایه‌نه‌کیان نمونه‌یه‌کی دیموکراسیان پێشتر پیشان نه‌داوه. دیاره پێشتر له‌ده‌سه‌ڵاتدا نه‌بوون، به‌ڵام گه‌لێ له‌و که‌سانه‌ی ئێستا له ڕیزی ئۆپۆزیسیۆنن رابردوویان ئه‌رێنی نییه، هه‌لوێستیان له‌زۆر کات و ساتدا خۆپه‌رستانه بووه و چووه‌ته پاڵ ده‌سه‌ڵات. ئێستا چاوه‌روانی دووباره‌بوونه‌وه‌ی ئه‌مه له‌لایه‌ن خه‌لکه‌وه ناکرێت، به‌ڵکو خه‌ڵک چاوه‌روانه ئۆپۆزیسیۆن به‌راستی ئۆپۆزیسیۆن بێت و به‌ئه‌رکی سه‌رشانی خۆی هه‌لسێت. چه‌نده لایه‌نه‌کانی ئۆپۆزیسیۆن ده‌توانن چاڵاکانه رۆل ببینن و به‌ئه‌رکی خۆیان وه‌کو ئۆپۆزیسیۆنی چاڵاک هه‌ڵسن، کاروکرده‌وه‌کانیان له داهاتوودا ئه‌وه ده‌رده‌خه‌ن.\nله‌مباره‌یه‌وه گه‌لێ پرسیار هه‌ن و له مێشکی خه‌ڵکی هوشیاری کۆمه‌ڵگه‌دا ده‌خولێنه‌وه: ئایا سه‌رکرده‌کانی لیستی گۆران، ده‌توانن خۆیان له‌ململانێی کلاسیکیانه‌یان به‌رامبه‌ر به‌پارتی و خێزانی بارزانی ده‌رباز بکه‌ن؟ ئایا ده‌توانن له‌چوارچێوه‌ی ململانیی پاوانکارنی ده‌سه‌ڵات که له‌رابردوو و تائێستا باوه رزگار بکه‌ن؟ ئایا ده‌توانن هه‌وڵه‌کانیان له‌م قاوغه ببه‌نه‌ده‌ر و هه‌وڵی گۆران له‌سه‌ر بنچینه‌ی نۆرم و رێسا مۆدێرنه‌کان به‌پێی پێداویستیه‌کانی کۆمه‌ڵگه و به‌رژوه‌وه‌ندییه گشتیه‌کان په‌ره‌پێبده‌ن؟ ئایا هه‌لومه‌رجه‌کانی ده‌ره‌وه‌ی ده‌سه‌ڵاتی ئه‌وان، ڕێگه‌ی ئه‌وه‌یان ده‌دات، یان هه‌وڵ ده‌دات بۆ شێوه‌کلاسیکیه پاوانخوازه‌که بیانکێشێته‌وه؟ ئایا لایه‌نه‌کانی ئۆپۆزیسیۆن خۆیان له‌به‌ر گوشاری جۆراوجۆری پارتی ده‌سه‌لاتدار راده‌گرن، ده‌توانن به‌رگه‌ی کرین و به‌رتیلی ده‌سه‌ڵات بگرن؟ ئایا لایه‌نه‌کانی ئۆپۆزیسیۆن به‌م جوداییه‌ی له نێوانیاندا هه‌یه، ده‌توانن به‌ره‌یه‌کی گونجاوی دژ به ده‌سه‌لات پێک بهێنن؟ ئایا لایه‌نه‌کانی ئۆپۆزیسیۆن ده‌توانن له‌سه‌ر بابه‌ته گرنگه‌کاندا دروستی جودایی خۆیان بسه‌لمێنن و له‌رێکه‌وتنی رامیاری دژ به به‌ره‌ژوه‌ندی گه‌ل دوورکه‌ونه‌وه؟ ئایا ئۆپۆزیسۆن له‌سه‌ر بابه‌ته‌کانی که په‌یوه‌ندیان به‌به‌رژه‌وه‌ندی ناسیونالیستانه‌ی کورده‌وه هه‌یه چۆن خۆی له‌پۆلیتیکی ده‌سه‌ڵات جیا ده‌کاته و له‌م باره‌یه‌وه ده‌توانێ چی بکات، دیاره زۆر پرسیاری دیکه‌ی له‌م شێوه‌یه هه‌ن.\nسه‌باره‌ت به توانای رێژه‌یی ئۆپۆزیسیۆن له پارله‌ماندا ده‌کرێ بپرسین، ئایا ئۆپۆزیسیۆن به‌یه‌ک له‌سه‌ر سێی ده‌نگه‌کانی پارله‌مان ده‌توانێ چی بکات و چی بگۆرێت؟ ئۆپۆزسیۆن ناتوانی به‌ربه‌م بریارانه بگرێت که‌به‌زۆرینه‌ی ساده یا زۆرینه‌ی ته‌واو ده‌رده‌کرێن. ده‌کرێ ئۆپۆزیسیۆن بتوانی به‌ر به‌م بریارانه بگرێت که‌دوو له‌سه‌ر سێی ده‌نگه‌کانی ده‌وێ. ئه‌گه‌ر بڕیار له‌سه‌ر بابه‌ته گرنگه‌کان به تێکڕای ده‌نگ هه‌بووایه، ئه‌وه ئۆپۆزیسیۆن ده‌یتوانی کارگه‌ری خۆی له بڕیاره‌کاندا به دیاری بنوێنێت.\nبه‌م توانا سنورداره‌ی ئۆپۆزیسیۆن له پارله‌ماندا هه‌یه‌تی کار و ئه‌رکه‌کان بێگومان ئاسان نابن، به‌ڵام ئۆپۆزیسیۆن ده‌توانێ گیان بخاته‌به‌ر پارله‌مان و جۆره ده‌سه‌ڵاتێک بۆ پارله‌مان به‌ده‌ست بهنێت. ئۆپۆزیسیۆن ده‌توانی چاڵاکانه به‌دوای بریار و هه‌نگاوه‌کانی ده‌سه‌لاتدا بچێت و ره‌خنه‌یان لێ بگرێت، ئه‌لته‌رناتیڤی گونجاو پیشکه‌ش بکات. خه‌ڵک له‌سکه‌ندال و گه‌نده‌لی و پێشێلکاریه‌کانی ده‌سه‌ڵات هوشیار کاته‌وه، هه‌وڵی پێشگرتن و چاره‌سه‌ریان بدات. سه‌باره‌ت به هه‌موو بابه‌ت و بواره‌کانی کۆمه‌ڵگه به زیندوویی به‌رنامه‌ی گونجاو و جودای له ده‌سه‌ڵات هه‌بێت و به وردی کاریان له‌سه‌ر بکات. ده‌توانێ ببێته هێزێکی گونجاوی داواکاری گۆرانی زیاتر، که‌بتوانی پشتگیری زیاتر و به‌رفراوانتر له‌کۆمه‌لگه‌دا بۆ به‌رنامه‌و په‌یامه‌کانی دروست بکات، له‌هه‌لبژاردنی داهاتوودا سوودیان لێوه‌ربگریت و هه‌وڵی ده‌سه‌لات گرتنه‌ده‌ست بدات. ئه‌وه ئه‌گه‌ر جۆره ئازادی و دیموکراسیه‌تێک له سیسته‌می رامیاری کوردستاندا بێنه ئاراوه، ئه‌گه‌رنا گۆڕان به میتۆدی دیموکراسیانه له سیسته‌مێکدا که دیموکراسی نه‌بێت زۆر سه‌خته و له زۆر باردا ناکرێت.\nPrevious ئایا لیستی گۆڕان یه‌كسانه به‌بزوتنه‌وه‌ی گۆڕان؟\nNext ده‌رباره‌ی راستی … دیدار مه‌سیفی


◄ Resultaat: Found 152, page 1 of 16 Artikelen per pagina: 🗐 1 🗐 5 🗐 10 🗐 25 🗐 50 🗐 100\n📅 10-06-2019 - رێوڕەسمی سوێندخواردنی نێچیرڤان بارزانی وەک سەرۆکی هەرێم Datum & Gebeurtenisen\n📅 Toegevoegd op May 11 2019 9:13AM\n👁 Dit item is 3,009 keer bekeken\nباشووری کوردستان - هاوکات لەگەڵ سەردانەکەی مەولود [ Meer... 👁] ✖ ✖ 34 0 ✔ 99% ✍ H.B. 11-5-2019 9:13:06\n📅 28-05-2019 - نێچیرڤان بارزانی بووە سەرۆکی هەرێم Datum & Gebeurtenisen\n👁 Dit item is 2,785 keer bekeken\nرۆژهەڵاتی کوردستان - ژمارەیەک لە کۆڵبەرانی کورد ل [ Meer... 👁] ✖ ✖ 39 0 ✔ 99% ✍ H.B. 5-4-2019 14:54:29\n👫 ئیدریس نێچیرڤان بارزانی Biografie\n📅 Toegevoegd op Jun 11 2012 9:53PM\n👁 Dit item is 18,836 keer bekeken\n... [ Meer... 👁] ✖ ✖ 17 0 ✔ 76% ✍ H.B. 11-6-2012 21:53:58\n📝 ئەمینداری گشتیی کۆمکاری عەرەبی پیرۆزبایی لە نێچیرڤان بارزانی دەکات Bewijsstukken\n📅 Toegevoegd op Jun 14 2019 3:50PM\nجەنابی سەرۆک نێچیرڤان بارزانی سەرۆکی هەرێمی کوردس [ Meer... 👁] ✖ ✖ ✖ 0 1 ✔ 91% ✍ H.B. 14-6-2019 15:50:58\n📝 ئەنجومەنی وەزیران لە راگەیەندراوێکدا، ناوەڕۆکی کۆبوونەوەی 22-11-2016ی بەسەرپەرستی نێچیرڤان بارزانی لە هەولێر بڵاوکردەوە Bewijsstukken\n📅 Toegevoegd op Nov 24 2016 11:25PM\n👁 Dit item is 11,123 keer bekeken\nپێشنیوەڕۆی ئەمڕۆ سێشەممە 22-11-2016 بە سەرپەرشتیی [ Meer... 👁] ✖ ✖ ✖ 0 1 ✔ 95% ✍ H.B. 24-11-2016 23:25:34\n📝 بانگەوازێک لە نێچیرڤان بارزانییەوە بۆ جیهان Bewijsstukken\n📅 Toegevoegd op Oct 13 2017 5:07PM\n👁 Dit item is 3,525 keer bekeken\nدوای ئەوەی بەڕێز حەیدەر عەبادی، سەرۆکوەزیرانی عێرا [ Meer... 👁] ✖ ✖ ✖ 0 1 ✔ 91% ✍ H.B. 13-10-2017 17:07:53\n📝 باڵیۆزی بەریتانیا له عێراق سەرەخۆشی له نێچیرڤان بارزانی دەکات Bewijsstukken\n📅 Toegevoegd op Apr 3 2018 2:23PM\n👁 Dit item is 2,094 keer bekeken\nڕێزدار سەرۆک وەزیران نێچیرڤان بارزانی حکوومەتی هە [ Meer... 👁] ✖ ✖ ✖ 0 0 ✔ 93% ✍ N.I. 3-4-2018 14:23:12\n📝 باڵیۆزی ڕووسیا سەرەخۆشی لە نێچیرڤان بارزانی دەکات Bewijsstukken\n📅 Toegevoegd op Apr 4 2018 1:54PM\n👁 Dit item is 1,992 keer bekeken\nبەڕێز جەنابی نێچیرڤان بارزانی سەرۆک وەزیرانی هەرێ [ Meer... 👁] ✖ ✖ ✖ 0 0 ✔ 93% ✍ N.I. 4-4-2018 13:54:24\n📝 باڵیۆزی کوێت لە عێراق سەرەخۆشی لە بەڕێز نێچیرڤان بارزانی دەکات Bewijsstukken\n📅 Toegevoegd op Apr 3 2018 10:20PM\n👁 Dit item is 2,049 keer bekeken\nبەڕێز / نێچیرڤان بارزانی سەرۆکی حکوومەتی هەرێمی ک [ Meer... 👁] ✖ ✖ ✖ 0 0 ✔ 93% ✍ N.I. 3-4-2018 22:20:05\n📝 بە بۆنەی کۆچی دوایی عەتا شێخ حەسەن، نێچیرڤان بارزانی پرسەنامەیەکی ئاراستەی بنەماڵەکەی کرد Bewijsstukken\n📅 Toegevoegd op Feb 7 2020 9:46AM\nبە داخەوە هەواڵی کۆچی دوايی خوالێخۆشبوو عەتا شێخ ح [ Meer... 👁] ✖ ✖ 0 2 ✔ 99% ✍ B.J. 7-2-2020 9:46:18


بەم چەند فیلمە عاشقی نەمسا دەبن\n2/12/2020 11:12 AM\nنەمسا یەکێک لە جوانترین وڵاتانی جیهانە و دەبێ لە نزیکەوە دیمەنە جوانەکانی ببینن بەڵام ئەگەر هێشتا بڕیارتان نەداوە سەردانی ئەم وڵاتە بکەن، دەتوانن سەیری ئەم فیلمانە بکەن کە لە نەمسا بەرهەم هاتوون و جگە لە سەرنجڕاکێشبوونی گێڕانەوەی فیلمەکان، دیمەنە کەم‌وێنەکانی ئەم سەرزەمینە نمایش دەکەن.\nفیلمی کاتژمێری مۆزەخانە کە دەرهێنەرەکەی "جێم کۆهێن"ـە، دیمەنێکی جوان و لە هەمانکاتدا دڵتەزێن لە "ڤیەنا" وێنا دەکات. ئەم فیلمە لە مۆزەخانەی بەشکۆی "مێژووی هونەر" روو دەدات و چیرۆکەکەی، باسی هاوڕێیەتیی پاسەوانە تەنهاکەی ئەم مۆزەخانەیە و سەردانکەرێکی ئەم شوێنەیە بە ناوی "ئانێ/ Anne" کە بە هۆی کێشەی بنەماڵەییەوە گەشتی نەمسای کردووە.\nمامۆستای پیانۆ لەلایەن دەرهێنەری بەناوبانگ، "میکائیل هانکە/ Michael" لە 2001ـدا بەرهەمهاتووە و چاوخشاندنێکە بەسەر ژیانی ژەنیارێکی پیانۆ لە ڤیەنای نەمسا. سەیرکردنی ئەم فیلمە جوانە کە سەبارەت بە تامەزرۆیی، حەزی سەرکوتکراو و مۆزیکە، لە کیس خۆتان مەدەن.\nسیسی بە دەرهێنەری "ئێرنست ماریشکا/ Ernst Marischka"، یەکێک لە سەرکەوتووترین فیلمە ئەڵمانی‌زمانەکان و یەکەم بەش لە تریلۆژیایەکی سینەماییە. چیرۆکی فیلمەکە باسی ژیانی "ئەلیزابێت"، واتە شاژنی چارەرەشی نەمساییە کە بە ناوی "سیسی/ Sissi"ـەوە دەناسرێت. ئەم فیلمە لە ناوچەی مێژوویی "کۆشکی شۆنبۆرن" بەرهەمهاتووە و کۆمەڵێک زانیاری سەرجڕاکێش سەبارەت بە سەردەمی ئیمپراتۆریی ڤیەنا دەخاتە روو.\nبەر لە سپێدە(1995)\nدوو بێگانە لە شەمەندەفەردا یەکتری دەبینن و بڕیار دەدەن پێکەوە لە ڤیەنا لە شەمەندەفەرەکە دابەزن و شەوێکی پڕاوپڕ لە گفتوگۆی فەلسەفی و بینینی دیمەنە جوانەکان دەست پێبکەن. دیمەنەکانی جوانەکانی ئەم فیلمە کە شارێکی وەک "ئۆپێرای نەتەوەیی ڤیەنا" و "گۆڕستانی کەسانی بێ ناو و نیشان" نمایش دەکات، ئێوە بەرەو ڤیەنا رادەکێشێت.


داود خرمی – یادی هاوریان | البوم رفقای جانباخته کومه‌له و حزب کمونیست ایران\nخانه 1360 داود خرمی\nنام و نام خانوادگی : داوود خرمی\nمحل تولد: مهاباد\nتاریخ جانباختن: 1360\nمحل و نحوه جانباختن: مهاباد – به آتش کشیدن خود در سلول انفرادی بعد از ماه ها شکنجه و مقاومت قهرمانانه\nحه‌ماسه و تراژیدی\nچه‌ند دیمه‌نێك له ژیان و خه‌باتی شۆرشگێری نه‌سره‌وتوو داود خورره‌می\nبزوتنه‌وه‌ی شۆڕشگێڕانه لە ڕوژهەڵاتی كوردستان له ماوه‌ی ٤٣ سالی ڕابردودا گه‌لێك كه‌سایه‌تی هه‌ڵكه‌وتووی له داوێنی خۆیدا په‌روه‌رده كردوه كه ژیان و خه‌باتی هه‌ر كامه‌یان داستانێكە پڕ له سه‌روه‌ری و پڕ له ئه‌زمون، كه بێگومان بیرخستنه‌وەیان و تۆمار كردنیان گه‌نجینه‌ی ژیانی مرۆڤایه‌تی ده‌وڵه‌مه‌ندتر ده‌كه‌ن. قارەمانانێک كه ئه‌گه‌رچی له كاتی خۆیدا مه‌جال بۆ ناساندنیان نه‌رەخسابێت، خۆشەویستی یان له ناو دڵی جه‌ماوه‌ردا هێلانه‌ی كردۆه و مێژوو داوه‌رێكی ئه‌مه‌گ ناسه و فه‌رامۆشیان ناكات.\nداود خورره‌می ئه‌و لاوه چاوگه‌ش و روح سوكه‌ی شاری مه‌هاباد كه له ماوه‌ی کورتی ته‌مه‌نی دا ئه‌زمونێکی باڵای له خه‌بات و خۆڕاگری و وه‌فاداری له خۆی به‌جێ هێشت، ئه‌ستێره‌یه‌كی گه‌ش بوو، خوشایه‌وه به ئاسماندا ، رۆشنایی به‌خشی و كوژایه‌وه. ئه‌و بەڵێنی دابوو كه نه‌ك هه‌ر به ژیانی به‌لكوو به مه‌رگیشی دوژمن بته‌زێنێ. داود ئه‌و بەڵێنەی خوی بردە سەر.\nداود خورره‌می ساڵی ١٣٣٥ی هه‌تاوی له شاری مه‌هاباد له دایك بوو. ئه‌گه‌رچی ژیانی سیاسی داود له ساڵی ١٣٥٤ی هه‌تاوی یه‌وه ده‌ست پێده‌كات، به‌ڵام كۆمه‌ڵێك تایبه‌تمه‌ندی له ژیانی دا هه‌یه كه ڕیشه‌یان دەگەڕێتەوە بۆ سه‌رده‌می منداڵی و مێرمنداڵی ئه‌و. ژیانی منداڵی داود كاریگه‌ری زۆری له‌سه‌ر كه‌سایتی سیاسی و كۆمه‌ڵایه‌تی دواجاری ئه‌و دانا. مێرمنداڵێكه به ده‌ربه‌ست به‌رانبه‌ر به گیروگرفتی دایك و باوك و خوشك و براكانیه‌وه، ڕوح سوك و كار ڕاپه‌ڕێن، كونجكاو و تیژبین، خۆنه‌ویست و خۆنه‌گر. كاتی به فیڕۆ نه‌ده‌دا، ده‌رس خوێن و خولیای خوێندنه‌وه و شوێنكه‌وتوی هه‌ر دیارده‌یه‌كی نوێ و پێشكه‌وتوو. پاره‌یه‌كی ده‌ست كه‌وتبا كتێبی پێده‌كرێ، یان ته‌نانه‌ت كتێبی به‌كرێ ده‌گرت كه ئه‌وكات له مه‌هاباد ئه‌وه‌ش باو بوو. خۆشه‌ویستی بنه‌ماڵه بوو و خاوه‌نی كۆمه‌ڵێك دۆست و براده‌ری هه‌ڵكه‌وتوو كه هه‌ركامه‌یان ساڵانی دواتر ده‌بن به هاوڕێی سیاسی و هاوسه‌نگه‌ری.\nیه‌كێك له ئه‌ندامانی بنه‌ماڵه‌كه‌ی له‌وباره‌وه ده‌لێ:\n“سه‌رده‌می مناڵی و نه‌وجەوانی كاكه داود سه‌رده‌می ده‌سكورتی بنه‌ماڵه‌كه‌مان بوو.  هه‌م ده‌رسی ده‌خوێند و هه‌م یارمه‌تی باوكمانی ده‌دا لە دوکانەکەیدا. زۆربه‌ی كاته‌كان سه‌رحال و نه‌سره‌وتوو بوو. زۆر حه‌ساس بوو، به‌رانبه‌ر به هیچ مه‌سه‌له‌یه‌ك بێ ته‌فاوه‌ت نه‌بوو. هه‌ستت ده‌كرد كه‌سایه‌تی ئه‌و خێراتر له ڕه‌وتی ئاسایی ته‌مه‌نی گه‌شه ده‌كات.”\nداود دیپلۆمه‌كه‌ی له ده‌بیرستانی “په‌هله‌وی” شاری مه‌هاباد وه‌رگرت. ئه‌و ده‌بیرستانه‌ی كه خه‌ڵكی شاری مه‌هاباد بۆ ئه‌وه‌ی ناوی “په‌هله‌وی” نه‌بەن ناویان نابوو “ده‌بیرستانی دوو ته‌به‌قه”، چونكه له دوو نهۆم پێك هاتبوو! سه‌رده‌می مێرمنداڵی هاوڕێ داود، هاوكاته له گه‌ڵ ده‌وره‌یه‌ك كه نیزامی فیئودالی له ئیران دوایین هه‌ناسه‌كانی خۆی ده‌كێشاو پێوه‌ندی یه‌كانی سه‌رمایه‌داری جێگه‌ی ده‌گرته‌وه. شاری مه‌هاباد وه‌كوو گه‌لێك له شاره‌كانی دیكه‌ی كوردستان ببوو به مه‌یدانی خۆپیشاندانی جه‌ماوه‌ری. گوندنشینەکان بە کۆمەڵ ڕێک دەخران و ڕەوانەی شارەکان دەکران تا بۆ پشتیوانی کردن له ڕیفورمه‌كانی شا و لە دژی ئاغاوات و ده‌رەبه‌گه‌كان خۆپیشاندان بکەن.\nڕیفورمه‌كانی ده‌یه‌ی٤٠ ی هەتاوی له ئێران گۆڕانكاریگه‌لێكی گرینگی له رووی ئابوری و کومه‌ڵاتی یه وه به دوای خۆیدا هینا. سیمای شاری مه‌هابادی گۆڕی. چینی مام ناوه‌ند له شار و له دێ گه‌شه‌یه‌كی به‌رچاویان كرد. بنه‌ماڵەی كاك داودیش له شار ئاهێكیان هاته‌وه به‌ر و ژیانی ئابوریان تا راده‌یه‌ك باشتر بوو. به‌ڵام یاسای دابه‌ش كردنی زه‌وی له نێوان جوتیاراندا به شێوه‌یه‌ك داڕێژرابوو كه ملیونها کەس له دانیشتوانی دێهات كه خۆش نشین بوون و زەوی وزارێکیان نەبوو،  له ئیسلاحاتی شا هیچ به‌هره‌یه‌كیان نه‌ده‌برد. به‌شی زۆری ئه‌وانه ڕوویان كردبووه شاره‌كان و هه‌ڵوه‌دای په‌یداكردنی كار، ماڵ به‌كۆڵ، ئه‌و شار و ئه‌م شار ده‌گه‌ڕان و له ده‌وروبه‌ری شاره گه‌وره‌كان نیشته‌جی ده‌بوون. له‌و ده‌وره‌یه دایه كه گه‌ره‌كه‌كانی قه‌راخ شار گه‌وره ده‌بنه‌وه و مه‌جبورائاوا و جه‌ورئاوا و كۆپین ئاواكان دروست ده‌بن. هه‌ژاری له پاڵ سه‌روه‌ت په‌ره ده‌ستێنێ. جیاوازی چینایه‌تی بێ به‌زەیی یانه‌تر خۆی ده‌نوێنێ. له‌و بارودۆخه‌دا گه‌لێك پرسیاری نوێ لای داود دروست ده‌بێ. په‌نا بۆ كتێب ده‌بات بۆ ئه‌وه‌ی وه‌ڵامیان بۆ بدۆزێته‌وه.\nیه‌ك له‌و ڕوداوانه‌ی كه كاریگه‌ری زۆری له سه‌ر هاوڕێ داود هه‌بوو، جه‌ریانی سه‌رهه‌ڵدان و شكستی بزوتنه‌وه‌ی چه‌كدارانه‌ی ساڵانی ١٣٤٦ و ١٣٤٧ بوو. له گه‌ڵ ئه‌وه‌شدا كه ئه‌و كات نه‌وجه‌وانێكی كه‌م ته‌مه‌ن ١١-١٢ ساڵان بوو، به‌ڵام ئه‌و ڕوداوه و به تایبه‌ت نومایش كردنی ته‌رمی شێوێندراوی ڕێبه‌رانی ئه‌و بزوتنه‌وه‌یه به ناو شاری مه‌هابادا، بۆ چاوترسێن كردنی خه‌ڵك ، گه‌لێك پرسیاری هه‌ژێنه‌ری بۆ داودی مێرمنداڵ خولقاند. ئه‌و جۆره‌ی كه هه‌ڤاڵانی نزیكی ئه‌و كاتی باسی ده‌كه‌ن، هه‌ر له‌م سه‌رده‌مه‌دا تۆوی خه‌بات له ناو ده‌رونی دا چه‌كه‌ری به‌ست. به جۆرێك كه له ماوه‌یه‌كی كه‌م دا داودی نه‌وجه‌وان ده‌كه‌وێته پێش ته‌مه‌نی و هه‌ستێكی سه‌ركه‌ش له ده‌رونیه‌وه دێته جۆش و به‌ره‌و ژیانی خه‌باتكارانه‌ی ده‌بات.\nله وه‌ها سه‌رده‌مێك دایه كه له پائیزی ساڵی ١٣٤٨ ڕێكخراوێكی چه‌پ و شۆڕشگێڕ كه دواجار ناوی كۆمه‌ڵه‌ی له سه‌ر داندرا، بە نهێنی داده‌مه‌زرێت. هه‌ر له‌و ساڵانه‌دایه كه هاوڕێ حه‌مه‌حوسێنی كه‌ریمی له دامه‌زرێنه‌رانی كۆمه‌ڵه، شاری مه‌هاباد ده‌كات به مكۆی تێكۆشانی خۆی و له فێرگه‌ی كه‌شاوه‌رزی مه‌هاباد له ناوچه‌ی شامات له نزیك شاری میاندواو داده‌مه‌زرێ. هاوكات بۆ به‌ڕیوه‌بردنی ئه‌ركه‌كانی، ماڵێكی نهێنی له گه‌ره‌کی ئه‌رمه‌نیانی شاری مه‌هاباد به كرێ ده‌گرێت. ئه‌وه هه‌ر ئه‌وماڵه‌یه كه بۆ یه‌كه‌م جار تێیدا داود ده‌بێته میوانی كاك حه‌مه حوسێن.\nكاك حه‌مه‌حوسێن له شاری مه‌هاباد و له محاڵی شامات و شاروێران ده‌ست ده‌كات به چالاكی ته‌شكیلاتی و له ماوه‌ی كه‌متر له ساڵێك دۆستان و هاوڕێیانێكی زۆر له‌و ناوچانه په‌یدا ده‌كات. له شاری مه‌هاباد له گه‌ل چه‌ند کۆڕی كرێكاری و دوو مه‌حفل له خوێندكارانی ده‌بیرستان پێوه‌ندی داده‌مه‌زرێنێت. له گه‌ڵ داود له دوكانی خه‌یاتی هاوڕێ جه‌عفه‌ری مورادی ناسراو به جه‌عفه‌ری خه‌یات ئاشنا ده‌بێت. دوای چه‌ندجار بینین گه‌لێك تایبه‌تمه‌ندی باشی تێدا به‌دی ده‌كات. ده‌عوه‌تی ده‌كات بۆ ماڵه نهێنیه‌كه‌ی خۆی. پێوه‌ندی ته‌شكیلاتی له‌گه‌ڵ داده‌مه‌زرێنێت، ده‌ست نوسراوه و شێعری سیاسی پێده‌دات و بۆ موتاله‌عه كردن و كتێب خوێندنه‌وه ڕێنوێنی ده‌كات. ئه‌وه‌شمان له بیرنه‌چێ كه جه‌عفه‌ری مورادی (خه‌یات) ، لاوێكی شۆڕشگیڕی شاری مه‌هاباد بوو كه خۆی و ماڵ و دوكانی خه‌یاتیه‌كه‌ی، ده‌ورێكی گرینگیان له دامه‌زراندنی پێوه‌ندی له نێوان شۆڕشگێڕانی چه‌پی ئه‌و سه‌رده‌م وبە تایبه‌ت كۆمه‌ڵه له شاری مه‌هاباد هه‌بوو. هاوڕێ جه‌عفه‌ر خۆشی ئه‌ندامی یه‌كێك له شانه‌كانی كۆمه‌ڵه له شاری مه‌هاباد بوو كه له ڕێگه‌ی كاك حه‌مه‌حوسێنه‌وه ڕێكخرابوو.\nكاك حه‌مه حوسێن له ڕاپورتی چالاكیه‌كانی خۆی له شاری مه‌هاباد بۆ هاوڕێیانی كۆمه‌ڵه باسی كۆڕێك له لاوانی خوێندكاری ده‌بیرستان ده‌كات و ده‌ڵێ، من نوسراوه‌م پێدابوون بیخوێننه‌وه، به‌ڵام ئه‌وان ته‌نیا به خوێندنه‌وه‌ی نه‌وه‌ستابوون و پێش ئه‌وه‌ی من فریا کەوم پێوه‌ندیه‌كه‌م له گه‌ڵ ئەوان هه‌نگاوێك به‌ره‌و پێش به‌رم، خۆیان دەستیان دابوە چاپ و بلاو كردنەوەی نوسراوەکە! داود یه‌ك له‌و كه‌سانه بوو.\nهاوڕێ حه‌مه حوسێنی كه‌ریمی تێكۆشه‌رێكی ڕێكخه‌ر بوو. هه‌ر ئه‌وكات هه‌وڵ ده‌دات له‌وكه‌سانه‌ی كه ئاماده‌ییان تێدا به‌دی ده‌كات شانه‌ی ته‌شكیلاتی پێك بێنێ. ئه‌وه‌ی كه ئه‌و كات هاوڕێ داود له كامێك له شانه‌كانی كۆمه‌ڵه له شاری مه‌هاباد دابوو، نه‌زانراوه. به‌ڵام به پێێ ئه‌و ڕاپورتانه‌ی كه هاوڕێ حه‌مه‌حوسێن به “ناوه‌ندی موكریانی كۆمه‌له”ی داوە، لانی كه‌م دوو شانه‌ی ته‌شكیلاتی تایبه‌ت به خۆێندكاران له ژێر چاو‌دێری ئه‌و دابوون كه هاوڕێ داود ئه‌ندامی یه‌ك له‌وانه بوه.\nداود دوای ئه‌وه‌ی ده‌زانێ كه له رێگه‌ی كاك حه‌مه‌حوسێنه‌وه پێوه‌ندی به رێكخراوێكی سیاسیه‌وه هە‌یه، بە گوڕوو تینێکی زیاتره‌وه ده‌ست به‌كار ده‌بێت. پێوه‌ندیه‌كانی خۆی له ئاستی شاری مه‌هاباد دا په‌ره پێده‌دات و چه‌ندین هاوڕێ و هاوخه‌بات له كرێكار، خه‌یات، دوكاندار و خوێندكار بۆ خۆی ده‌بینێته‌وه و هاوكات به هاندان و رێنوێنی كاك حه‌مه‌حوسێنی كه‌ریمی، ڕێگا ده‌كاته‌وه بۆ ئاواییه‌كانی وه‌ته‌میش و ده‌رمان و حاجیالیكه‌ند.\nكاتی چوون بۆ سه‌ربازی دێت. به بڕیاری هاوڕێیانی هاوخه‌باتی ده‌چێتە سه‌ربازی و له پادگانی جه‌ڵدیان دەبێتە سەرباز. هه‌وڵ ده‌دات له‌ناو پادگان هاوڕێ و هاوبیروباوه‌ڕی خۆی بدۆزێته‌وه و له‌وه‌ش دا سه‌ركه‌وتوو ده‌بێت.\nهاوڕێ داود خورره‌می به‌و پێشینه‌یه له ژیانی خه‌باتكارانه پێ ده‌نێته سه‌رده‌می شۆڕش له دژی ڕژیمی شا. به هۆی گوڕانی هاوسه‌نگی هێز و بارودۆخی ئه‌و سه‌رده‌مه، هێز و توانییه‌كه‌ی، له قه‌فه‌سی به‌ر ته‌سكی خه‌باتی نهێنی ئازاد ده‌بێت. ئه‌وجار ئیتر شور و شه‌وقی داود سنور ناناسێ. له‌گه‌ڵ چه‌ند هاوڕێیه‌كی پلانی هه‌ڵاتن له پادگان و هێنانه‌ده‌ری چه‌ك له گه‌ڵ خۆیان دا‌ده‌ڕێژن و داود چه‌كی سازمانی خۆی كه تفه‌نگی “ژ س” بوو تیكه تیكه ده‌كات و به چه‌كه‌وه له پادگان ده‌رباز ده‌بێت و خۆی ده‌گه‌یه‌نێته‌وه شاری مه‌هاباد. بە خێرایی سه‌ر له نوێ تێكه‌ڵاوی كۆڕی خه‌باتكارانی ناوشار ده‌بێت و پلان بۆ ڕێكخستنی خۆپیشاندان داده‌ڕێژن. یه‌كه‌م خۆپیشاندانێك كه كاك داود له ڕێكخستنی دا ده‌ور ده‌بینێ بۆ ئازادی چه‌ند زیندانیه‌كی سیاسی و له‌وانه یه‌كێك له براكانی ده‌كه‌وێته ڕێ. یه‌كێك له ئه‌ندامانی بنه‌ماڵه‌كه‌ی ده‌ڵێ: ” شه‌وانه كه ده‌هاته‌وه ماڵێ، كه چاومان له ناوچاوانی ده‌كرد، ده‌مانزانی سبه‌ینێ ته‌زاهورات ده‌بێ”.\nچاپ و بڵاوكردنه‌وه‌ی ڕاگه‌یاندنه‌كانی كۆمه‌ڵه كه ئه‌وكات لە ژێر ناوی ” هاونیشتمانانی تێكۆشه‌ر” ده‌رده‌چوون ، دروشم نوسین له سه‌ر دیوارو ڕێكخستنی لاوان بۆ به‌شداری كردن له خۆپیشاندانەکان، به‌شێك له‌و ئه‌ركانه بوون كه داود به لێهاتوویی به‌ڕێوه‌ی ده‌بردن. به هۆی ئه‌وه‌ی كه له‌و ده‌وره‌یه‌دا خوشك و براكانیشی له زومره‌ی تێكۆشه‌رانی چه‌پی دژ به‌رژیمی شا بوون و هه‌ركامه‌شیان كۆڕ و كۆبونه‌وه‌ی جیاوازی خۆیان هه‌بوو، ماڵه‌كه‌یان وه‌كوو بنكه‌یه‌كی سیاسی لێهاتبوو. داود هه‌موو جارێك پێشنیاری به هاوڕێ حه‌مه‌حوسێنی كه‌ریمی ده‌كرد كه كۆبونه‌وه‌كانی بێنێته ماڵی ئه‌وان. یه‌كێك له ئه‌ندامانی كومیته‌ی ناوه‌ندی كۆمه‌ڵه بیری دێت كه كۆبونه‌وه‌یه‌كی گرینگ له به‌هاری سالی ١٣٥٧ له ماڵی كاك داود به‌رێوه چوو.  داود خۆی له كۆبونه‌وه‌كه‌دا به‌شدار نه‌بوە، به‌ڵكو ئه‌منیه‌ت و ته‌داروكاتی ئه‌و كۆبونه‌وه‌یەی دابین كردوه.\nخه‌باتی سه‌رانسه‌ری بۆ ڕوخاندنی ڕژیمی شا سه‌رئه‌نجام له ڕێبه‌ندانی ١٣٥٧ به ئاكامی خۆی واته ڕوخاندنی ڕژیمی پاشایه‌تی ده‌گات. له ٢١ و ٢٢ی ڕێبه‌ندانی ١٣٥٧ی هه‌تاوی ، په‌لاماری خه‌ڵكی ڕاپه‌ڕیو بۆ سه‌ر پادگان و پاسگا و شاره‌بانیه‌كان و دام و ده‌زگاكانی ساواك ده‌ست پێده‌كات. ئه‌و ناوه‌ندانه زۆربه‌یان ته‌سلیمی خه‌لك ده‌بن. له كوردستان به تایبه‌ت له دوو شاری سنه و مه‌هاباد كه هه‌ر دووكیان مه‌ركه‌زی له‌شكر بوون، هێزەکانی ڕژیم موقاوه‌مه‌ت ده‌كه‌ن و ئاماده نابن ته‌سلیمی خه‌ڵك بن. له مه‌هاباد و له سنه له پادگانه‌وه ته‌قه له خه‌ڵك ده‌كه‌ن. له ئاكامی ته‌قه‌ی هێزه‌كانی ناو پادگان ڕوو له خه‌ڵك، ٢٠ كه‌س له شاری مه‌هاباد گیان لە دەست دەدەن. ئه‌م كرده‌وه‌ی فه‌رمانده‌ی پادگان خه‌ڵكی شار توڕه‌تر ده‌كات و په‌لاماری جه‌ماوه‌ری بۆ سه‌ر پادگان ده‌ست پێده‌كات. به‌شی زۆری چه‌ك و چۆڵی پادگان له لایه‌ن شورای شاره‌وه ده‌ستی به‌سه‌ر دا ده‌گیرێ و به‌شێكیشی ده‌كه‌وێته ده‌ست خه‌ڵك. كاك داود كه خۆی له ڕیزی پێشه‌وەی ئه‌وكه‌سانه‌یه كه په‌لامار ده‌به‌نه سه‌ر پادگان.\nبه ڕوخانی ڕژیمی شا كوردستان پێ ده‌نێته قۆناغێكی نوێ وه. كۆمه‌ڵه چەند ڕۆژدوای ڕاپەڕینی جەماوەری له ئێران، لە ٢٦ی ڕێبه‌ندانی ١٣٥٧ خۆی ئاشكرا دەکا و گه‌ڵاڵه‌ی پێك هێنانی كۆمه‌ڵێك جەمعیەتی دێموكراتیك له هه‌موو شاره‌كانی كوردستان دادەڕێژێ و به كرده‌وه‌ی ده‌ردێنێ. له مه‌هابادیش “جه‌معیه‌تی ڕێگای ڕزگاری زه‌حمه‌تكێشان” دامه‌زرا. هاوڕێ داود یه‌ك له‌و جه‌وانانه بوو كه لە دامه‌زراندنی ئه‌و جه‌معیه‌ته دا ده‌وری هه‌بوو. به خێرایی به هه‌زاران لاوی تێكۆشه‌ر له سه‌رتاسه‌ری كوردستان كه خۆیان له چوارچێوەی بیر و بۆچونی چه‌پدا ده‌دیته‌وه، له ده‌وری ئه‌و جه‌معیه‌تانه كۆبونه‌وه.\nدوای ٢٢ی رێبه‌ندانی ١٣٥٧ كه‌ش و هه‌وای سیاسی هه‌موو كوردستان گۆڕا. ئه‌گه‌ر له ئاستی سه‌رانسه‌ری ئێراندا ڕه‌وتی ئیسلامی زاڵ بوو و ده‌ستی به سه‌ر هه‌موو جومگه‌كانی ده‌سه‌ڵات داگرتبوو، له كوردستان، لاواز بونی ڕه‌وتی ئیسلامی و نفوزی بیرو بۆچوون و ڕێبازی چه‌پ و ڕادیكال و سێكولارو هه‌بوونی حیزبی سیاسی به پێگه‌ی جه‌ماوه‌ری، هه‌ل ومه‌رج و هاوسه‌نگیه‌كی جیاوازی خولقاندبوو. كرێكارانی چه‌وساوه، زه‌حمه‌تكێشانی ڕزگاربوو له كۆت و به‌ندی پاشماوه‌كانی ده‌ره‌به‌گایه‌تی، ژنانی تینوی مافی یه‌كسانی، جه‌ماوه‌ری خوازیاری نه‌مانی سته‌م و هه‌ڵاواردن ، هه‌موی ئه‌وانه له بزوتنه‌وه‌یه‌كی موقاومه‌تی كومه‌ڵایه‌تی به‌رین دا، خۆیان بۆ به‌ره‌وڕو بونه‌وه له گه‌ڵ ڕژیمی تازه به ده‌سه‌ڵات گه‌یشتوو كه ئاماده‌كاری بۆ داسه‌پاندنی حوكمی خۆی به سه‌ر كوردستانیشدا ده‌ست پێكردبوو، كۆببوونه‌وه. له سه‌ره‌تاوه كۆنه‌پارێزانی ناوچه و پاشماوه‌ی سیستمی ده‌ره‌به‌گایه‌تی، هه‌وڵیان دا به پشت به‌ستن به ڕژیمی مه‌ركه‌زی جێگاو شوێنی له ده‌ست چوی خۆیان به ده‌ست بێننه‌وه. بۆ ئه‌و مه‌به‌سته داروده‌سته‌ی چه‌كداریان پێكهێنا بوو و هه‌ڕه‌شه‌یان له زه‌حمه‌تكێشانی هه‌ژاری دێهاتی كوردستان ده‌كرد. بۆ پوچه‌ڵ كردنه‌وه‌ی ئه‌و هه‌وڵانه بوو كه كومه‌ڵه بانگه‌وازی زه‌حمه‌تكێشانی گوندەکانی کوردستانی كرد كه له یه‌كیەتی جوتیاران دا كوببنه‌وه و به ڕێكخراوی و به چه‌كداری له مافی خۆیان دیفاع بكه‌ن. كۆمه‌ڵه پێشبینی ئه‌وه‌ی ده‌كرد كه دره‌نگ یا زوو ڕژیمی تازه به ده‌سه‌ڵات گه‌یشتوو، په‌لامار دێنێته سه‌ر كوردستان. هاوكات له گه‌ڵ هه‌ڕه‌شه‌كانی کۆماری ئیسلامی و نزیك بونه‌وه‌ی په‌لامارەکانی بۆ سه‌ر كوردستان، بنكه‌كانی فێرگه‌ی پێشمه‌رگایه‌تی كومه‌ڵه له باشور و باكور بۆ په‌روه‌رده‌كردن و ئاماده كردنی كادری سیاسی و نیزامی دامه‌زران.\nبنكه‌ی “گۆڕه‌مه‌ڕ” هه‌ڵكه‌وتوو له جه‌نگه‌ڵه‌كانی به‌ری مێرگانی ناوچه‌ی سه‌رده‌شت یه‌ك له‌وانه‌بوو. له هه‌ر ناوچه‌یه‌ك كه‌س یا كاسانێك دیاری كرابوون بۆ به‌شداری كردن له ده‌وره‌ی فێرگه‌دا. هاوڕێ داود یه‌كێك له‌و كادرانه بوو كه له لایه‌ن ته‌شكیلاتی مه‌هاباده‌وه بۆ ئه‌و مه‌به‌سته ناردرابوو بۆ یه كه‌م فێرگه‌ی كۆمه‌ڵه. ئه‌و هاوڕێیانه دوای دیتنی ئه‌و ده‌وره‌یه ناردرانه‌وه بۆ ناوچه‌كان كه له وێ ئه‌ركی دیاری كراویان پێ بسپێردرێ. یه‌كێك له چه‌ند سه‌رچاوه‌ی پەروەردە کردنی هێزی پێشمه‌رگه‌ی كۆمه‌ڵه ئه‌و كادرانه بوون كه له‌م ده‌وره‌یه‌دا به‌شدار بوون. هاوڕێ داود ئه‌و ده‌وره‌یه به سه‌ركه‌وتویی ته‌واو ده‌كات و ده‌گه‌ڕێته‌وه بۆ ناوچه‌ی مه‌هاباد. به‌رپرسانی كۆمه‌ڵه له شاری مه‌هاباد به له‌به‌ر چاو گرتنی تواناییه‌كانی هاوڕێ داود و ناسراو بوون و خۆشه‌ویست بوونی له نێو لاوانی شاری مه‌هاباد دا، بڕیار ده‌ده‌ن كه بچێته‌وه بۆ ناوشار و له ته‌شكیلاتی نهێنی شار دا كار بكات.\nجه‌معیه‌ته‌كان به نۆبه‌ی خۆیان ده‌ورێكی گرینگیان له پێك هێنانی كه‌ش و هه‌وای سیاسی شۆڕشگیڕانه له شاره‌كانی كوردستان بینی. له دێهاتیش هێزه‌كانی یە کیەتی جوتیاران له ژێر به‌ڕێوه‌به‌ری و ڕێنوێنی تێكوشه‌رانی كومه‌ڵه‌دا، له مه‌ریوان و دیوانده‌ره و كامیاران و سه‌رده‌شت و بۆكان و مه‌هاباد ، ئه‌ركی خۆیان سه‌ركه‌وتوانه جێبه‌جێ كرد: زه‌ویه‌كانیان به سه‌ر جوتیارانی هه‌ژاردا دابه‌ش كرد و بوونه مایه‌ی هه‌ڵوه‌شانه‌وه‌ی داروده‌سته‌كانی چه‌كداری ئاغا و ده‌ره‌به‌گه‌كان. سه‌رو دڵ خۆش بوونی خه‌ڵكی كرێكار و زه‌حمه‌تكێش به داهاتویه‌ك كه ده‌یانه ویست به ده‌ستی خۆیان بونیاتی بنێن، پێكهاتنی كه‌ش و هه‌وای دێموكراسی و ئازادی له كوردستان كه ئه‌و ناوچه‌یه‌ی كردبوه سه‌نگه‌رێكی پته‌وی درێژه‌ی شورش له ئێران، په‌ره‌سه‌ندنی نفوزی سیاسی و كومه‌ڵایه‌تی كومه‌ڵه وگه‌شه كردنی تواناییه‌كانی له كۆكردنه‌وه و ڕێكخستنی جه‌ماوه‌ردا، كه له چه‌ندین ڕوداوی مێژویی وه‌ك كۆچی مه‌ریوان و مانگرتنی یه‌ك مانگه‌ی شاری سنه بۆ ده‌ركردنی سوپای پاسداران له كوردستان، چه‌ك كردنی هێزی كونه‌په‌ر‌ستی ڕزگاری، به پشتیوانی جه‌ماوه‌ر، ڕێپێوانی هاوپشتی به‌ره‌و مه‌ریوان وهی تر دا خۆی ده‌نواند، هه‌موی ئه‌وانه كه ئاسۆیەكی دیكه‌یان بۆ شوڕشی ئێران له به‌ر چاو بوو، بۆ ڕژیمی ئیسلامی ته‌حه‌مول نه ده‌كرا.\nهه‌ر بۆیه دوای ماوه‌یه‌ك فریوكاری و ته‌فره‌دان، هه‌موو درگاكانی گوفتوگۆیان یه‌كسه‌ر داخست و دوای خولقاندنی چه‌نده‌ها جینایه‌تی وه‌ك قاڕنێ و قه‌ڵاتان، به فه‌رمانی خومەینی له ٢٨ی گه‌لاوێژی ساڵی ١٣٥٨ی هه‌تاوی دا هێرشێكی به‌ربڵاو و وه‌حشیانه‌یان بۆ سه‌ر كوردستان ده‌ست پێكرد. كومه‌ڵه بانگه‌وازی موقاوەمه‌تی له هه‌موو مه‌یدانه‌كانی خه‌باتی پێشمه‌رگانه و جه‌ماوه‌ریدا ده‌ركرد و خه‌ڵكی كوردستان به پیر ئه‌و بانگه‌وازه‌وە هاتن.\nمو‌قاوە‌مه‌ت هه‌م له شاره‌كان و هه‌م له ده‌ره‌وه‌ی شاره‌كان ده‌ستی پێكرد.\nهاوڕێ داود یه‌كێك له هه‌ڵسوراوانی ته‌شكیلاتی كۆمه‌ڵه له‌ناو شاری مه‌هاباد بوو كه ده‌وریان هه‌بوو له ڕێكخستنی موقاوه‌مه‌تی جه‌ماوه‌ری.\nهێزی پێشمه‌رگه‌ی كۆمه‌ڵه و حیزبه‌كانی دیكه له مانگی خەزەڵوەری سالی ١٣٥٨سه‌ركه‌وتوانه گه‌ڕانه‌وه شاری مه‌هاباد و مه‌قه‌ڕ‌ه‌كانی كۆمه‌ڵه له‌و شاره و له دێهاتی ده‌وروبه‌ر كرانه‌وه. هه‌ڵسوڕانی سیاسی ئاشكرا له شاری مه‌هابادیش وه‌كوو باقی شوێنه‌كانی دیكه‌ی كوردستان ده‌ستی پێكرد و تا به‌هاری ساڵی ١٣٥٩ كه ڕژیم بۆ جاری دووهه‌م هێرشی هێنایه‌وه سه‌ر كوردستان ئه‌و بارودۆخه درێژه‌ی هه‌بوو. له ماوه‌ی ئه‌و ٥-٦ مانگه‌دا ڕێنوێنی به‌ڕێوەبه‌رانی ته‌شكیلاتی كۆمه‌ڵه له شاری مه‌هاباد و شاره‌كانی دیكه ئه‌وه بوو كه جگه له‌و ژمارە لە هەڵسوراوانی نێو شاركه كۆمه‌ڵه خۆی ده‌ست نیشانیان ده‌كات، باقی کادرەکان خۆیان ئاشكرا نه‌كه‌ن و ته‌شكیلاتی نهێنی نێو شار قه‌واره‌ی خۆی بپارێزێ. هاورێ داود یه‌ك له‌و كه‌سانه بوو كه به پێی ئه‌و رێنوێنیه خۆی له ئاشكرابوون پاراست. به‌ڵام به‌و حاڵه‌شه‌وه كه‌ش و هه‌وای سیاسی شار وابوو كه كه‌م كه‌س ده‌یتوانی به ئاسانی خۆی له‌و هه‌مووه گوڕو تینی شۆڕشگیڕانه یه كه شاری داگرتبوو بپارێزێ و دوژمنیش كه خۆی بۆ له‌شكركێشێكی دیكه ئاماده ده‌كرد، له‌و حاڵه‌ته غافل نه‌بوو و مه‌علووماتی له سه‌ر ڕێكخراوه‌كانی ئێمه له ناو شاره‌كان كۆ ده‌كرده‌وه. به‌رپرسی ته‌شكیلاتی نهێنی ناوشار له‌و كاته‌دا هاوڕێی گیانبه‌خت كردوو ئه‌حمه‌دی شه‌عبانی بوو و كاك داود له پێوه‌ند له گه‌ڵ ئه‌ودا كاری ده‌كرد.\nهێرشی دووهه‌می ڕژیم كه له مانگی گوڵانی ١٣٥٩ گه‌یشته شاری مه‌هاباد گه‌لێك دڕندانه تر و خوێناوی تر له هێرشی یه‌كه‌م بوو. بەرەنگارییەکی قورس و قایم و ئازایانە ده‌ستی پێكرد. به‌ڵام هاوسه‌نگی هێز وا نه‌بوو كه هێزی پێشمه‌رگه بتوانێ بۆ ماوه‌یه‌كی زۆر شاره‌كان له داگیركاری دوژمن بپارێزێ. دوای گیرانه‌وه‌ی شاره‌كان شه‌ڕ كه‌وته ده‌ورو به‌ر و دێهاته‌كان. ڕژیم كه‌وته خۆ بۆ سه‌قامگیر كردنی خۆی له شاره‌كان و ده‌زگا ئه‌منی و سیخوریه‌كانی دامه‌زراند. ته‌شكیلاتی نهێنی كۆمه‌ڵه به توندی كه‌وته بەر پەلاماری ڕژیم. هاوڕێ ئه‌حمه‌د شه‌عبانی و هاورێیانی تری كه‌وتنه داوی دوژمن و هه‌موویان دوای موقاوه‌مه‌تێكی سه‌ربه‌رزانه و به بێ دركاندنی هیچ زانیاریه‌كی ته‌شكیلاتی ئیعدام كران.\nئه‌و كات به هۆی میلیتاریزه بوونی كوردستان و شه‌ڕێكی خوێناوی كه كۆماری ئیسلامی به سه‌ر خه‌ڵكی كوردستانی داسه‌پاندبوو، هه‌ڵسوراوانی نهێنی ناو شاره‌كانیش به شێوه‌ی جوراوجۆر له خزمه‌ت خه‌باتی پێشمه‌رگانه دابوون. زانیاریان سەبارەت بە جموجۆڵی هێزەکانی دوژمن کۆدەکردەوە، حەشارگەیان بۆشاردنەوەی هێزەکانی پێشمەرگە لە ناو شار ئامادە دەکرد، تەداروکات و خواردەمەنیان بۆ دابین دەکردن و چالاکی دیکەی لەم چەشنە. هاوڕێ داودیش وه‌كوو زۆربه‌ی تێكۆشه‌رانی ناو شار تێكه‌ڵاوی ئه‌م جۆره چالاكیانه بوو.\nكاتێك شاری مه‌هاباد به ته‌واوی له لایه‌ن هێزه‌كانی كۆماری ئیسلامی یه‌وه كونتروڵ كرا و ده‌زگاكانی ئه‌منیه‌تی و سیخوڕی ڕژیم له مه‌هابادیش دامه‌زران، كه‌وتنه ڕاودوونانی لاوانی ناو شار. به ره‌شبگیری بوو بێ یان به دانسته، ژوماره‌یه‌كی زۆریان خسته داوه‌وه و ڕاپێچی ئه‌شكه‌نجه‌گاكانیان كردن. داستانی دڵ ته‌زێنی به دیل گرتنی ٥٩ لاوی شاری مه‌هاباد به ڕه‌شبگیری و دواجار ئیعدام كردنیان یه‌ك له‌و نمونانه بوو.\nته‌شكیلاتی نهێنی شاری مه‌هاباد دوای شه‌پۆلی یه‌كه‌می زیندان و ئه‌شكه‌نجه و ئیعدام، سه‌ر له نوێ دادەمەزریتەوە و له بارودۆخێكی زۆر دژوار دا كاری رێكخستن به‌رێوه ده‌چێت. هاوڕێ داود خورره‌می یه‌كێك له كادره‌كانی لێهاتووی كۆمه‌ڵه له‌و سه‌رده‌مه دایه كه ده‌بێته یه‌كێك له كۆڵه‌كه‌كانی بوژانه‌وه‌ی ته‌شكیلاتی نهێنی له شاری مه‌هاباد. ئه‌ركێكی قورس ده‌كه‌وێته سه‌رشانی داود و هاوڕێكانی له شاری مه‌هاباد. كاری ماندوویی نه‌ناسانه، پڕبه‌پڕ له دوژوارترین بارودۆخدا به‌رێوه‌ده‌چێت.\nسه‌رئه‌نجام به داخه‌وه له مانگی خەزەڵوەری سالی ١٣٦٠ هاورێ داود له لایه‌ن سیخوڕه‌كانی ڕژیم شناسایی و ده‌ست به‌سه‌رده‌كرێت. یه‌كسه‌ر ده‌یگوازنه‌وه بۆ یه‌كێك له سلوله‌كانی تاكه‌كه‌سی زیندانی سیلۆی مه‌هاباد. سه‌رده‌می زیندانی هاوڕێ داود هاوكات هه‌م تراژێدی بوو هه‌م حه‌ماسه. بۆ ماوه‌ی دوو مانگ بێ پسانه‌وه هه‌رچی ئه‌شكه‌نجه له قامووسی ڕژیمی ئیسلامی دا هه‌بوه و هه‌یه، له‌سه‌ر داود تاقی ده‌كه‌نه‌وه. ئه‌شكه‌نجه‌گه‌رانی ئه‌وه‌یان ده‌زانی كه داود هه‌ڵسوراوێكی كۆمه‌ڵه له شاری مه‌هاباده كه له شه‌پۆلی یه‌كه‌مدا نه‌كه‌وتبوە داوه‌وه. له سه‌ره‌تاوه ده‌یانه ویست ناوی هاوڕێیه‌كانی بزانن، دواجار داوای شوێنی چاپخانه و ئیمكاناتی كۆمه‌ڵه‌ی له مه‌هاباد لێده‌كه‌ن. كاتێك ناتوانن لێوی ڕازداری بكه‌نه‌وه، هه‌وڵ ده‌ده‌ن ڕازی بكه‌ن بێت و له سه‌ر ته‌له‌ویزیون په‌شیمانی ده‌رببڕێ. داود سه‌رسه‌ختانه موقاوه‌مه‌ت ده‌كات و دوژمن پاش دوو مانگ به‌رانبه‌ر به ئیراده‌ی پۆڵایینی لاوێكی ئه‌سیر به‌چۆك دادێت. ڕژیم ده‌یه‌ویست كه به تێك شكاندنی  داود، زه‌ربه له براو و خوشكه‌كانیشی بدات كه چه‌كی پێشمه‌رگایه‌تی كۆمه‌ڵه‌یان له شان بوو. داود ده‌یزانی كه ئه‌شكه‌نجه گه‌ران ده‌توانن به نهێنی و به بێده‌نگی له گۆشه‌یه‌كی زینداندا ئیعدامی بكه‌ن . كاتێك له چاره‌نوسی خۆی دڵنیا ده‌بێت، بریارده‌دات مه‌رگی بكاته سرودێكی ئاگرین بۆ گیانی دوژمن.\nهه‌موان ده‌زانن كه ئه‌وكاره له ناو سلولی زیندان كارێكی ئاسان نییه. به‌ڵام ئه‌و كه بڕیاری خۆی دابوو، به شۆێن ده‌رفه‌تێكدا ده‌گه‌را و سه‌رئه‌نجام ئه‌و ده‌رفه‌ته به ده‌ست دێنێ. یه‌كێك له زیندانه‌وانه‌كانی ڕازی ده‌كات كه عه‌لادینێكی پێ بده‌ن. ئه‌و شه‌وه دیواری سلوله‌كه‌ی پڕ ده‌كات له‌و دروشمانه‌ی كه پڕ بوون له خۆشه‌ویستی بۆ ژیان، بۆ خانه‌وه‌اده‌كه‌ی، بۆڕێگاکەی خۆی و ئه‌و هاوڕێیانه‌ی كه به به‌هایه‌كی گران پاراستبوونی. ئه‌وكەسانه‌ی كه دواجار ئه‌و دروشمانه‌یان دیتوه، ده‌ڵێن لێواولێوی وره‌ی به‌رز و هیوا به‌سه‌ركه‌تن بوون. نه‌فتی چراكه به په‌توه‌كان دا ده‌كات و په‌توه‌كان لە خۆیەوە ده‌پێچێ و ئاگر له جه‌سته‌ی خۆی به‌رده‌دات. دوای چه‌ند چركه زیندان ده‌هاژێ، زیندانه‌وه‌انه‌كان دەشڵەژێن. هه‌وڵ ده‌دن ڕوداوه‌كه بشارنه‌وه، به‌ڵام هه‌واڵه‌كه خۆی به هه‌موو كه‌لێن و كه‌له‌به‌رێكدا ده‌كات. دیواری زیندان تێده‌په‌ڕێنێ و ده‌م به ده‌م له ناو خه ڵكی شاردا بڵاوده‌بێته‌وه. پلانه‌كه‌ی داود سه‌ركه‌وتوو بوو، ئامانجی خۆی پێكابوو ته‌نانه‌ت زیاتر له‌چاوه‌ڕوانی خۆیشی. هه‌ر ئه‌و شه‌وه چه‌ندین زیندانی ئاماده‌كرابوون بۆ ئێعدام. بڕیاره‌كه هه‌ڵده‌وه‌شێته‌وه و چه‌ند كه‌سێكیان دواتریش له ئیعدام ڕزگاریان ده‌بێ.\nلێره به‌ولاوه دوو ریوایه‌ت هاتۆه‌ته ده‌ره‌وه‌ی زیندان.\nریوایه‌تی یه‌كه‌م: هه‌ر ئه‌و شه‌وه هاورێ داود خورره‌می به هۆی سه‌ختی برینه‌كانیه‌وه گیانی به‌خت ده‌كات و به بێ ئه‌وه‌ی هه‌ر گیز خانه‌و‌اده‌ی ئاگادار كه‌نه‌وه، په‌یكه‌ری سووتاوی له گۆڕێكی بێ ناونیشاندا ده شارنه‌وه.\nریوایه‌تی دووهه‌م: داود به سه‌ختی ده‌سوتێ و بەڕێوە بەرانی زیندان به هۆی بارودۆخی هه‌ستیاری ئه‌وكاتی شاری مه‌هاباد، له مه‌هاباد دووری دە خه‌نه‌وه وسەرەنجام لە ده‌رمانگایه‌ك له زیندانی ته‌ورێز گیانی به‌خت ده‌كات. كۆماری ئیسلامی هه‌رگیز زانیاری یه‌كی له سه‌ر داود و چاره‌نووسی به بنه‌ماڵه‌كه‌ی نه‌دا و دایكی جەرگ سوتاوی داود تا ساڵه‌ها هه‌ر چاوه‌ڕێی ئه‌وه بوو هه‌واڵێكی له ڕۆڵه نازەنینه‌كه‌ی پێ بگات.\nهەر چەند گۆڕی داود نەزانراوە و نە کێلێکی بۆ کراوە و نە ناوی لە سەر بەردێک هەڵکەنراوە، بەڵام یاد و ناوی داود و داودەکان لە ناو دڵی هەزاران هەزار کەس لە ڕێبوارانی ڕێگاکەیەندا هەڵکاندراوە و بێ گومان ئەو ڕۆژە دێ کە بۆ داود و داودەکان لە هەر شوێنێ دەستە گوڵێک دابنرێ. ئەوەی لە داود بۆمان بە جێ ماوە و بۆتە پێناسەی لای ئێمە، عیشق و خولیای داودە بۆ ئازادی و سەربەرزی گەلەکەی و هیوا و ئاواتی بۆ بەدەست هێنانی یەکسانی و نەهێشتنی چەوسانەوە. هەموو تەمەنی کورتی هاورێ داود لەو کاتەوە کە خۆی ناسی، پڕە لەم خولیایە. کام هەستە بەرزتر و ئینسانی ترە لە هەستی ئەو کەسەی کە خۆشی و کامەرانی خۆی لە ڕزگارکردن و ڕزگار بوونی خەڵکی چەوساوە لە بەش مەینەتی و هەژاری بەدی دەکات؟\nداود وەک سەدان و هەزاران لاوی تر لە پێناوی ئاواتە بەرز و ئینسانیەکانی خۆی دا گیانی بەخت کرد. ئەو ڕێگای ژیانی خۆی هەڵبژاردبوو و باوەڕی بەو ڕێگایە بوو. لەوانەیە زۆر جاران لە کاتی زیندان و لە ژێر دەستی ئەشکەنجە گەرانی دا بیری لەوە کردبێتەوە کە چیترڕوکاری ئازادی نابینێ و بە دوا قۆناغی ژیانی گەیشتوە. لەوەها بارودۆخێکی ئاستم و پڕ مەترسی دا، تەنیا و تەنیا ئیمان و باوەڕێکی قوڵ بە ڕاستی و ڕەوایی ڕێگایەک کە هەڵت بژاردوە، قورس ڕات دەگرێ و چۆک بە ئەشکەنجەگەرانت دا دێنێ.\nهاورێ داود لە تاریکترین ڕۆژەکاندا وەک مۆمێک هەڵگیرسا و ڕوناکی بڵاو کردەوە و لە ئاکامدا بە مەرگی خۆی وانەی ئیرادە و خۆڕاگری بۆ نە سلی دوای خۆی بە جێ هێشت.\nگرامی باد یاد رفیق داود خرمی\nزندگی نامه رفیق داود خرمی در دست ترجمه به فارسی است و بزودی در این قسمت قرار میگیرد\nبۆ داود و داودەکان\nداودی لاو، داودی جوان\nداودی بە چوار وەرز خوڕڕەم\nلە شەوێکی زوقم گرتووی\nلە ناو زیندان،\nلە سللولێکی تەنگەبەر\nئەو سللوولەی ناونرابوو\nدڵی گەیشتە دوایین ترپەی!\nلە بێدەنگیدا تێپەڕی\nدوا هەنگاوی، دوایین چرپەی!\nبەخوێن و بەئارەق نووسراوەی ئێمە\nبە بەرینایی کوردستان\nلە عیشق و لەهیوا،\nپڕداود و لە دوادچوەی\nهێشتا هەربەڕیوەی ئێمە\nکوردستانێکی نوێتر و ڕووگەشتری\nلە نێو نەخشەی جوغرافیادا،\nلە نێو جەرگەی ئەو گشتە مەینەتەو\nڕێژنەی ئەو هەموو ژانانەو\nلوورە لووری پێغەمبەرانی وێرانی\nتابڵؤیەکی پڕ ئەوین و پڕ لەتینی\nبناغەدانەری وای هەیە\nبێ هیچ پۆز و بێ هیچ فیزێک\nمانای عیشق و خۆشەویستیان\nتەنانەت بە گشت ئەوانەش\nکە لەم وشانە تێناگەن\nڕۆیشتوەکانی ئەو مێژووە،\nلەوانەیە زۆر زیاتریش\nبە وڵات دا\nهێشتا هەمووی نەگوتراوە،\nهێشتا زۆرکەمی نووسراوە!\nهێشتا پڕە لەنهێنی!\nسەرو بنی بە ئاشکرا بدرکێنی!\nناڕەوایە کە پێتوابێ،\nهێشتا تەواو حەقیقەتی\nڕەوتی هەتا ئێستاکەی خۆی،\nلەسەر ڕێچکەی داودەکان\nبۆ ئادرەسی گڵکۆیەکانیان ناگەڕێین!\nئەوان بەکام دەست خنکاون؟\nلە کام شەوەدا فەوتاون؟\nلە کام شار و لە چ بنارێکا نێژراون؟\nلە کوێی کاروان هەڵبڕاون؟\nبە چەند جەللاد لێیان داون؟\nلە ژێر زەختی کام ئەشکەنجە و\nلە کام زیندان\nگۆڕغەریبە بێ گڵکۆکان،\nلە نێو دڵمان،\nدڵی هەزاران هەزارمان،\nبا کەس لەخۆی ڕانەبینێ\nبەبێ سەر و بەبێ شوێن چوو!\nیان خۆ بڵێ\nبێ شوێن و سەبازی ونن!\nلە دوای چل ساڵ\nهەوێنی ئەم شیعرەی منن!\nئیلهامی ئەو شیعرە لە ئیحساسی گوڵێ خوڕڕەمی، خوشکی گیانبەختکردوو داود خوڕڕەمی وهەروەها دووبیرەوەی لە زمان کاک پۆڵای نانەوازادە و کاک حەمەی موهتەدی یەوە بە یادی داود، وەرگیراوە! /بازگر


میحوەری "مەسروور بارزانی" كێیە؟ - كه‌ریم سمكۆ\n14/7/2019 - 20:24\nدوای متمانەدان بە كابینەی نۆیەمی حكومەتی هەرێمی كوردستان لەلایەن پەرلەمانی كوردستان و سوێندخواردنی سەرۆك و ئەندامانی ئەنجوومەنی وەزیران، كاردانەوەكان لەهەموو لایكەوە وەك بارانی بە لێزمەی بەهار دەركەوتن.\nزۆرینەی كاردانەوەكان دڵخۆشی هاووڵاتییان بوون؛ كە ماوەیەكی دوور و درێژە لە چاوەڕوانی پێكهێنانی ئەم كابینەیەدان، تاكو دوای ئەو هەموو قەیران و ناخۆشی و تەنگەتاوییە ئابوورییەی سەپێندرا بەسەر هەرێمی كوردستان، چاوەڕێی تیشكی خۆرێك بكەن، هەموو لایەك بگەشێنێتەوە.\nهەموو كەسێك ئەگەر لەراستی لانەدات، هەستی بەوەكردووە ڕوخساری خەڵك، جمووجۆڵی بازاڕ، دانیشتن و گفتوگۆی شەقام؛ جیاوازتر دێتە بەرچاو، تەنانەت لە تۆڕە كۆمەڵایەتییەكان هەر یەكەی لای خۆیەوە، بە یار و نەیار، تەنانەت ئەوانەیشی كە پێشتر لەگەڵ سیاسەتەكانی بەڕێز "مەسڕوور بارزانی" ناكۆك بوون، سەرنج و دەستخۆشی و بیروڕاكانیان دەردەبڕن و بە دەركەوتنی تروسكاییەكی رۆشن بۆ هەرێمی كوردستان ناوزەدی دەكەن، بەڵام بەومەرجەی "وتەكان ببن بە كردار".\nئەگەر بە وردی سەرنج لە وتارەكەی سەرۆكی حكومەت بدەین، دانانی خاڵ لەسەر پیتەكان بە لێزانانە كراوە، ورد و بە سەلیقە، مرۆڤ كە گوێی بۆ دەگرێ تێڕادەمێنێ، مانا و شیكردنەوەی زۆر هەڵدەگرێ، كاتێك دەڵێ: "دەمانەوێ كەمترین گوتار و زۆرترین كردارمان هەبێت".\nئەوەی زیاتر هاووڵاتییانی خۆشنوود كردووە ئەو رستەیەیە كە گوتی: "كاری سەرەكیمان نەهێشتنی گەندەڵی و ئەنجامدانی چاكسازییەكی گشتگیرە لە سەرجەم سێكتەرەكان". ئەم رستەیە لەدوو لاوە ئامانجی پێكا، هەم دڵسۆز و كارپاكی ناو حكومەت دیار دەخا، هەمیش زەنگێكە بۆ ئەوانەی لە گەندەڵییەوە نقووم بوون و نادڵسۆزانەش حكومەتیان كردۆتە وەسیلەیەك بۆ بەرژەوەندی تایبەتی خۆیان.\nنەرمی نەنواندن بەرانبەر بە گەندەڵكاران بووەتە قسەی زۆرێك لە خەڵكی، مقۆمقۆی توێژەكان ئەوەیە كە لەبەرخۆیانەوە دەڵێن: "با ئەوانیش بە سزای خۆیان بگەن، چەند ساڵە پیشە و موڵكی گشتی بۆ بەرژەوەندی تایبەتی خۆیان بەكاردێنن، دەبا ئەوجارە "مەسڕوور بارزانی" لێیان وەخۆ كەوێ!".\nهێڵە گشتییەكانی حكومەت مژدەی وای تێدابوو، نەیاری لە تۆڕە كۆمەڵایەتییەكان هێنایە قسە، رەنگە كاتێكی گونجاومان گەرەك بێت بۆ دەركەوتنی لێكەوتە و ئەنجامەكان، بەڵام ئەزموون و لێزانین و كارزانی "مەسڕوور بارزانی" لە سەقامگیری ئاساییشی هەرێمی كوردستان و فەراهەمكردنی ژیانێكی ئارام بۆ تاكەكان؛ ئەوەمان بۆ دەردەخا كە ستافەكەی وردبینانە هەنگاو دەنێت بۆ هەر پلانێك كە بەشێوەیەكی لێزانانە و زانستیانە داڕێژراوە.\nپێتڤییە هەر كەسێك نادادی، ماف پێشێلكردن، بەهەدەردانی موڵكی گشتی، كەمتەرخەمی و زێدەڕۆیی و هەر كردەوەیەكی وای بینی كە نەشیاو بووبۆ پێگەی كابینەی نۆیەم، راستەوخۆ و بێترس بیخاتەڕوو.\nبەرەنگاربوونەوەی نادادی و گەندەڵی و بەتایبەتیش شەفافبوونی كەرتی وزە و سامانی سروشتی، وادەكات پەرتەوازەیی سیاسی لە هەرێمی كوردستان بەرەو یەكبوون ببات و نێوبانگی كوردستانیش لەسەر ئاستی ئیقلیمی و نێودەوڵەتی بەبایەختر بكات، جگە لەوەش داهات و دەرامەت و سەرمایەیەكی زۆریش بۆ حكومەت دەگەڕێنێتەوە.\nئومێدێكی زۆر لەسەر كابینەكەی "مەسڕوور بارزانی" هەڵچندراوە، ئەرێ گەلۆ ئەو ئومێدە لەكوێ هات؟ بەراستی ئەوە جێگای پرسیارە!\nهەموو چین و توێژەكانی هەرێمی كوردستان، بە ڕووگەشییەوە ئومێدیان لەسەر كارەكانی كابینەی نۆیەم هەڵچنیوە؛ تا ژیانیان خۆش بكات، گوێ لەهەر كەسێك دەگری هیوای هەیە ئاییندەی باش دەبێت، هەموو كونسوڵ و سیاسەتمەدار و كاربەدەستەباڵاكان ئومێدیان بە كارەكانی "مەسڕوور بارزانی"ـیە.\nتەنانەت سیناتۆر و دیپلۆماتكارانی وڵاتە زلهێزەكانیش لێدوانی دڵخۆشكەر دەدەن و ئومێدیان بە كارە وردەكانی سەرۆكی نوێی حكومەتی هەرێمی كوردستان هەیە.\nلە گوتارەكەی "مەسرووربارزانی" تێگەیشتین پێویستیمان بە ستراتیژی ئومێد و هیوابوونە بە پاشەڕۆژێكی باشتر، ئەو ئومێدەی هاووڵاتییان پشتیان پێبەستووە ئەوەیە كە خۆی رایگەیاند: دەستی حزب لە كاری حكومەت دوور دەخەینەوە. ئەوە هیوایەكی پتەوی بۆ خەڵكی كوردستان بنیات نا.\nمیحوەری "مەسڕوور بارزانی"\nلەهەموو وڵاتە پێشكەوتووەكان، خزمەتكردنی هاووڵاتی لەریزبەندی یەكەم دێت، تا كارنامە و پلانەكانی حكوومەت باش بەڕێوەبچن و هاووڵاتییان لەسایەوە خۆشگوزەران بن لە ڕووی خزمەتگوزاری و ئابووری و ئاساییش و تەناهییەوە.\nكاتێك سەرۆكی ئەنجوومەنی وەزیران دەڵێت: "هاووڵاتی میحوەری ئێمەیە" ئەو سیاسەتە گشتگیرەمان بۆ بەدیاردەكەوێ، كە لە ناخی خۆی و بنەماڵەكەیەوە پەروەردە كراوە، دواتر شۆڕبۆتەوە بۆ كارنامەی لیستی پارتی لە كاتی هەڵبژاردندا.\nدوای ئەو هەموو چاوەڕوانییەی توێژە جیاجیاكان بۆ راگەیاندنی كابینەی نوێ، كاتێك هاووڵاتی گوێی لەم رستەیە دەبێت، لەناخەوە هەستدەكات سەرۆكێك خەمەكانی لەكۆڵ دەگرێ و رێزی لێ دەنێت، ئیدی هەستێكی لا دروست دەبێت كە شایستەی ئەو شكۆمەندییەیە كە خودا بۆی داناوە.\nئەرێ بەراست؟ هاووڵاتییانی كوردستان لەناو تێپەڕاندنی ئەو قەیرانە ئابووریی و شەڕی سەپێندراوەدا تۆ بڵێی چاوەڕێی چیتر بكەن لەوە زیاتر سەرۆكوه‌زیران بۆخۆی بڵێت: هاووڵاتی میحوەری ئێمەیە؟\nمیحوەربوونی هاووڵاتی بۆ سەرۆكوەزیران، یەكێكن لە كارە هەرە ستراتیژییەكان كە متمانە و پەیوەندی نێوان جەماوەر و دەستەڵات بەهێزتر دەكات، هێز و تەوژمێكی زۆرتر بە هاووڵاتی دەبەخشێ تا كار بكات بۆ سەرخستنی ئەم كابینەیە.


چەند وێنەیەکی زیندووی کاتژمێری زیرەکی Galaxy Watch Active 2 دزەیان پێکرا – کەی ئای تی ئێن\nچەند مانگێکی کەم تێپەڕ بووە بەسەر نمایشکردنی یەکەمین نەوە لە کاتژمێری زیرەکی Galaxy Watch Active لە لایەن سامسۆنگەوە. بەڵام، وا دیارە کۆمپانیاکە ئامادەیە تاوەکو نەوەی دووەم لە کاتژمێرە زیرەکەکە نمایش بکات.\nچەند وێنەیەکی دزەپێکراو کە بە دەست پێگەی SamMobile ـەوە کەوتووە، دەردەکەوێت کە نەوەی دووەمی کاتژمێری زیرەکی Galaxy Watch Active بە ناوی Galaxy Watch Active 2 خاوەن هەمان دیزاین و قەبارەی نەوەی پێشووتری دەبێت، هەرچەندە کەمێک جیاوازی بە دی دەکرێت.\nلە لای چەپی کاتژمێرەکەوە، بڵندگۆ و دوگمەی سوور بە دیار دەکەوێت. بەمەش وا دیارە کاتژمێرە زیرەکەکە پشتگیری لە ڕایەڵەی LTE دەکات. هاوشێوەی دواین نەوەی کاتژمێرە زیرەکەکانی Apple Watch کە مۆدێلی پشتگیر لە LTE خاوەن دووگمەی سوور بوو.\nهاوشێوەی نەوەی پێش خۆی، ئەم نەوەیەی کاتژمێرە زیرەکەکەش خاوەن هەستەوەری لێدانی دڵە. بەڵام وا دیارە سامسۆنگ هەستەوەرەکەی لەم نەوەیەدا باشتر کردووە. ئەوەی جێگای ئاماژە پێدانە، کاتژمێرە زیرەکەکە خاوەن پاترییەکی 340 ملی ئەمپێری دەبێت.\nبە پێی پێگەی SamMobile، کاتژمێری زیرەکی Galaxy Watch Active 2 بە قەبارەی 40 و 44 ملیمەتر بەردەست دەبێت. گەورەتر لە نەوەی پێش خۆی کە قەبارەی 38 ملیمەتر بوو.\nتاگەکان Galaxy Watch Active Galaxy Watch Active 2 Samsung سامسۆنگ گەرمترین


دوو منداڵ بەهۆی بەکارهێنانی یاری ئاگرینەوە بەسەختی برینداربوون\nدوو منداڵ بەهۆی تەقینەوەی بەرمیلی نەوتەوە بەسەختی برینداربوون، قائیمقامی کەلاریش هۆشداری دەداتە خاوەن دوکانەکان و دەڵێت: خۆتان بە دوور بگرن لە فرۆشتنی یاری ئاگرین.\nقائیمقامیەتی کەلار لە راگەیەندراوێکدا بڵاویکردوەتەوە و دەڵێت، بەوتەی پۆلیسی گەرمیان ئێوارەی ئەمڕۆ یەک شەمە و یەکەم ڕۆژی جەژنی قوربان لەناحییەی ڕزگاری سەربەقەزای کەلار دوو منداڵ تەمەنی هەشت ساڵ و حەوت ساڵان یاری ئاگرین ( تەرەقە ) دەخەنە نێو بەرمیلی نەوتەوە و لەئەنجامدا پێیاندا تەقیوەتەوەو هەردووکیان برینداردەکات.\nلە راگەیەندراوەکەدا هاتوە، دوای گەیاندنیان بەبەشی فریاکەوتنی شەهید هەژار لە کەلار و چارەسەری پێویست بەهۆی سەختی برین و ڕێژەی سوتانەکەیانەوە ڕەوانەی نەخۆشخانەی سلێمانی کراون.\nقایمقامیەتی کەلار هۆشداری دەداتە دوکاندارەکان خۆیان بە دوربگرن لەفرۆشتنی یاری ئاگرین و تەقەمەنی و داواش لەهاوڵاتیان دەکەین ڕێگە بەمناڵەکانیان نەدەن ئەو یارییانە بگرن و هەردوکانێکیش دەیفرۆشێت دەزگا ئەمەنییەکانیان لێ ئاگاداربکەنەوە.\n475 جار بینراوە\nتۆمەتبارێك دەستگیر كرا بۆكوشتنی كەسێك 3 هەزار دۆلاری وەردەگرت\nبنەماڵەی كاوە گەرمیانی رونكردنەوەیەك بڵاو دەكەنەوە\nکەسێک بە تۆمەتی هاککردنی فەیسبوک لە گەرمیان دەستگیرکرا\nباوەنور؛ گەنجێک خۆی هەڵواسی و گیانی لەدەستدا


هێنریک ئیبسن و نەوت – Denegkan\nbyدانا\tOctober 11, 2012\tشانۆ\nدوای زیاتر لە حەفتا ساڵ، سەرلەنوێ دەزگای نورستێت، کە یەکێکە لە دەزگا هەرە گەورەکانی چاپ و بڵاوکردنەوە لە سوێد، کۆی شانۆنامەکانی نووسەری نەرویژی، هێنریک ئیبسن لە دوو بەرگی گەورەدا بە سوێدی بڵاودەکەنەوە. ڕەخنەگری ناسراوی شانۆیی (لەیف زان) بۆ هەردوو بەرگەکە پێشەکییەکی سەراپاگیرو لە هەمانکاتدا قووڵی نووسیوە و ژیان و بەرهەمەکانی ئیبسن-ی شیکردۆتەوەو هەوڵیداوە خوێندنەوەیەکی هاوچەرخانەی بۆ بکات. ئەم پێشەکیانە هێندەی تر بایەخی ئەم دوو بەرگەی زیادکردووە و زانیاری نوێ دەربارەی ژیان و بەرهەمەکانی ئەم نووسەرە، بەشێوازێکی شانۆیی دەخاتە ڕوو.\nوەرگێڕی ئەم شانۆنامانەی ئیبسن، لە وتەیەکی کورتدا ئاماژەی بەوە کردووە، کە ئەم وەرگێڕانانە بەرئەنجامێکی هاوکاریکردن و کارکردنییەتی لەگەڵ شانۆکاندا. بەمەش وەرگێرانەکەو ئەو زمانە ساکارەی کە بەکاریهێناوە، نێزیکە لە زمانی سەر تەختەی شانۆو نواندنەوە. وەرگێڕ توانیویەتی رۆحێکی مۆدێرن ببەخشێت بە تێکستەکان و تەنانەت بۆ خوێندنەوەش خۆش و سانابێت.\nبەڵام ئەم شانۆنامانە دەکرێت وەکو ئەدەبێکی بەرزیش بخوێنرێتەوە و هەموویان پێکەوە وەک رۆمانێکی مەزن و گەورە بەرجەستەی کۆمەڵگای بۆرژوای باکووری ئەوروپا دەکات. هەموو ڕٶژنامەکان بەبایەخەوە ئەم پرۆژە گەورە ئیبسنییەیان بەسەرکردەوە، بەتایبەتی وەرگێڕانەکەیان بەرزنرخاند. رۆژنامەکان بڵاوکردنەوەی ئەو دوو بەرگە گەورەیەیان وەکو ڕووداوێکی شانۆیی و ئەدەبی گرینگ ناوزەد کرد و ناوەندە شانۆیی و ئەکادیمییەکان، بەتایبەتی شانۆکانی دەوڵەت و زانکۆکان، بەپیر ئەم کارەوە چوون.\nبەڵام ئەم پرۆژەیە لەلایەکی ترەوە ڕەخنەیەکی توندی لێگیراو بەهەمان شێوە رۆژنامەکان کەوتنە بڵاوکردنەوەی ڕاپۆرتە ڕەخنەئامێزەکانیان، کە ئەم دوو بەرگە گەورەیەی شانۆنامەکانی ئیبسن بە پارەو دەستگیرۆیی کۆمپانیاکانی نەوتی نەرویژ چاپکراوە. ئەمەش کارێکە سەربەخۆیی و ئازادی دەزگاکانی چاپ و بڵاوکردنەوە دەخاتە ژێر پرسیارەوە.\nئەم هەواڵە منیان تووشی ڕاچڵەکان و تێڕامانێکی زۆر کرد، منێکی کوردی ئەو بەشەی کوردستان کە لکێنراوە بە عێراقی عەرەبەوە و بۆ چەندین ساڵ پارەی نەوتی عێراق و کوردستان بۆ شەڕ و کوشتن و وێرانکردنی کوردستان بەکارهێنراوە. سەدام حسین بە پارەی نەوت، چەکی دەکڕی و کوردی پێ قڕدەکرد و دەیویست ئیمپراتۆرییەتێکی ڕەگەزپەرستیی عەرەبی لە ناوچەکەدا دروست بکات. ئەوەی ڕاستی بێت بەر لە سەدامیش نەوت چەکێکی کاریگەر بووە بەدەست رژێمەکانی عێراقەوە.\nلە هەمانکاتدا ژیانی کلتوری بە هەموو بەشەکانییەوە، ئەدەب، شانۆ، مۆسیقا هەرهەمووی لەژێر سانسۆرێکی بەهێز و پتەودا بوون. هەموو شتێک دەبوایە، بەر لەدەرکەوتنییان بەو فلتەرە بەهێزەی دەسەڵاتدا تێپەڕ بوونایە.\nمنیش ناچاربووم بە سوێدی و لە ڕٶژنامە سوێدیەکاندا، بە وتارێک بە شداری بکەم و باری سەرنجی خٶم دەرببڕم.\nئەوروپا دەیەوێت سەرمایەو پارەی سامانە سروشتییەکان بۆ پرۆژەی کلتوری بەکاربهێنێت، بەڵام ئەو دەزگا کلتوریانەی ئەم یارمەتییە وەردەگرن، ڕووبەرووی ڕەخنەیەکی توند دەبنەوە. من زۆر خۆشحاڵم کە دەبینم کۆمپانیاکانی نەوت، پارەیەکی زۆری تەرخانکردووە بۆ وەرگێڕان و چاپکردنی شانۆنامەکانی هێنرێک ئیبسن بۆ سەر زمانی سوێدی. لەو باوەڕەشدا نیم کە ئەم کٶمپانیایانە بەم کارەیان دەزگایەکی گرینگی وەکو (نورستێن) بکڕن و بیخەنە ژێر رکێفی خۆیانەوە، هەرچەندە چاپە سوێدییەکەی ئیبسن بەشێوەیەک لە شێوەکان بۆنی نەوتییان لێدێت و لۆگۆی ئەو کۆمپانیایانەی پێوەیە کە یارمەتییان داون.\nبریا هەموو پارەی نەوتی جیهان بۆ کاری کلتوری و چاپکردنی کتێب و پرٶژەی هونەری تەرخان دەکرا. ڕەخنەگرەکان دووپاتی ئەوە دەکەنەوە کە بە بەکارهێنانی پارەی نەوت و سەرمایەی کەرتی بازرگانی، هونەرمەندو نووسەرو داهێنەرەکان سەربەستیی خۆیان لەدەست ئەدەن. ئەم رووداوە وانەیەکی گرینگەو دەکرێت ئێمەی کورد شتی لێوەفێربین.\nPrevious من جونەیدم، زاوا تازەكەی سەفوەت بەگ\nNext ئه‌زموون و ئایدیۆلۆجی لە شیعری هەردی دا…3


دوو زیندانیی کورد لە مەراغە و میناب لە دار دران – چاونیوز\n۳۰ی جۆزەردانی , ۱۳۹۶\tهەواڵ ناردنی کۆمێنت 479 جار سەردانی ئەو بابەتە کراوە\nلە سەرەتای ئەو مانگەدا دوو زیندانیی دیکەی کورد لە بەندیخانەکانی میناب و مەراغە دار دراون و هەواڵی ئێعدامکرانیان تازە ئاشکرا دەکرێ.\nبەپێی ڕاپۆرتی ڕێکخراوی مافی مرۆڤی ئێران بەیانیی ڕۆژی هەینی ۵ی جۆزەردان فەخرەدین ڕەوشەنی، خەڵکی ماکۆ کە بە تاوانی پێبوون و کڕین و فرۆشتنی ماددەی هۆشبەر سزای ئێعدامی بەسەردا سەپابوو، لە زیندانی ناوەندیی نەغەدە لە دار درا. ناوبراو تەمەنی ۴۰ ساڵ و ماوەی ۵ ساڵ بوو لە زیندان‌دا بەند کرابوو.\nهەروەها ڕۆژی شەممە، ۶ی جۆزەردانیش لە زیندانی میناب بەندی‌یەکی کورد بە ناوی ئەفشار بەیگلوو لەدار درا. ئەفشار بەیگلوو تەمەن ۳۰ ساڵ خەڵکی ورمێ بووە و ناوبرایش هەر بە تۆمەتی پێوەندیدار بە مادەی هۆشبەر ئێعدام کراوە.\nئێعدامکردنی ئەو دوو زیندانییە کوردە لەلایەن ناوەندە ڕەسمی‌یەکانی دەزگای قەزایی‌یەوە ئاشکرا نەکراوە و لە ڕیزی ئێعدامە بە نهێنی‌یەکان‌دا دادەنرێن.\nشایانی باسە بەردەوامی ئێعدامەکان لە ئێران لە حاڵێک‌دایە کە نوێنەرانی مەجلیس داوایان لە دەزگای قەزایی کردوە هەتا کۆتایی کاتی تاوتوێی پرسی هەڵگرتنی سزای ئێعدام لەسەر تاوانەکانی پێوەندیدار بە ماددەی هۆشبەر لە ئێعدامی زیاتر لەو ۵ هەزار کەسەی بەو هۆیەوە گیراون دەست ڕابگرن؛ بەڵام دەزگای قەزایی تا ئێستا هیچ بایەخی بەو داوایە نەداوە.\nئێعدام، فەخرەدین ڕەوشەنی، ئەفشار بەیگلو\t۱۳۹۶-۰۳-۳۰\nتاگەکانی بابەتئێعدام، فەخرەدین ڕەوشەنی، ئەفشار بەیگلو


ئه‌نفالستان – تێڕوانینێک له رابردوو و داهاتووی ژێنۆسیدی گه‌لی کورد … د. ئەمیر حەسەن پور\nتێڕوانینێک له رابردوو و داهاتووی ژێنۆسیدی گه‌لی کورد … د. ئەمیر حەسەن پور\nحوزەیران 25, 2017 Omer توێژینه‌وه, وتار لێدوان نووسین ناچالاککراوە لە تێڕوانینێک له رابردوو و داهاتووی ژێنۆسیدی گه‌لی کورد … د. ئەمیر حەسەن پور\nهه‌ر دوو گه‌ره‌فان قه‌بیلێ کورمانج بۆ تیری قه‌زا کرینه ئامانج\nگۆیا کو ل سه‌رحه‌دان کلیدن هه‌ر تائیفه سه‌دده‌کی سه‌دیدن\nکور‌مانج دبن ب خوون موله‌گه‌خ وان ژێک ڤه‌دکن مسالێ به‌رزه‌خ\nئه‌سکه‌نده‌ر به‌گی تورکمان، مێژوونووسی شا عه‌بباسی سه‌فه‌وی، که هاوچه‌رخی خانی بوو و شاهیدی کۆکوژیی کوردی موکری و برادۆست بوو، پێی وا بوو که کوشتاری کوردان به ئه‌مری شاعه‌بباس به حوکمی ته‌قدیر جێ به جێ کرا. به‌ڵام خانی له داڕژانی ئه‌و به‌سه‌رهاته‌دا هێزی ئاسمانی به‌دی نه‌ده‌کرد و پێی وابوو هێزی دنیاییی، که هێزێکی بێگانه یان ده‌ره‌کییه، ئه‌و چاره‌نووسه‌ی دابین کردووه. خانی پێی وابوو که دوو زل ده‌وڵه‌تی عوسمانی و ئێران کوردستانیان کردۆته مسلخ. چاره‌ی ئه‌و چاره‌نووسه‌ش ئه‌وه‌بوو که خانه کورده‌کان یه‌ک بگرن و له ژێر ئاڵای شاێێکی کورد گه‌لی کورد و کوردستان بپارێزن. له‌و لێکدانه‌وه‌ی خانی دا، ناکۆکی ده‌ره‌کی و ناوه‌کی تێکهاڵاون: دوژمن به سه‌ر کورد دا زاڵه له‌به‌ر ئه‌وه‌ی که کورد بۆخۆی رێک ناکه‌وێ.\nهێشتا مه‌تنی کۆنوانسیۆنه‌که ته‌واو په‌سند نه‌کرابوو که به‌درخانییه‌کان به “نه‌ته‌وه یه‌کگرتووه‌کان”یان راگه‌یاند که گه‌لی کورد ژێنۆسید ده‌کرێ و داوایان کرد که وه‌فریای بکه‌ون. ئه‌و شکایه‌تنامه له 1948دا وه‌ک نامێلکه‌یێک چاپکرا و درا به “تریگڤه لی” (Trygve Lie) سێکرێتێری گشتی “نه‌ته‌وه یه‌کگرتووه‌کان”. له‌و شکایه‌تنامه‌دا، باسی “پڕۆژه‌ی کۆنوانسیۆن له‌مه‌ڕ ‘ژێنۆسید'” کراوه و به ده‌ستڕاکێشان بۆ ماده‌ی هه‌وه‌ڵی کۆنوانسیۆنه‌که ده‌یه‌وێ بیسه‌لمێنی که گه‌لێ کورد ژێنۆسیدده‌کرێ، و دادخوازی ده‌کا. به‌ڵام زۆر روونه که ئه‌و ماده‌یه ئه‌وه نییه که له دواهه‌مین مه‌تنی پێشنووسدا هاتووه.. و په‌سندکراوه. دیاره به‌درخانییه‌کان که ئه‌و کات له پاریس بوون و ئاگایان له باس و موناقشه‌ی پێشنووسه‌کانی کۆنوانسیۆن بوو، پێش ئه‌وه‌ی له 9 دێسامبری 1948دا په‌سندبکرێ، ئه‌و شکایه‌ته‌یان ئاماده‌کردبوو، و له 29ی مانگی نوامبر دا دابوویان به “تریگڤه لی”. ئه‌و نامه‌یه‌ی که وێڕای شکایه‌تنامه‌که دراوه به کاربه‌ده‌ستانی “نه‌ته‌وه یه‌کگرتووه‌کان” ده‌پرسێ: ئێسته که قانوون له دژی جینایه‌تی ژێنۆسید داندراوه، بۆ ده‌بێ گه‌لی کورد به نفووسی نۆ ملیۆنه‌وه له “مافی سوروشتی” خۆی بێبه‌ش بکرێ؟\nسەرجاوە : ماڵپەری فەرمی دەعوەو ئیسلاح


ئیتلاعات گوشاری خستووەتە سەر چالاکانی سیاسی و بنەماڵەکانیان\nزایینی: ١٤-٠٩-٢٠١٥ - هەتاوی: ١٣٩٤/٠٦/٢٣ - ١٢:٤٤ تاران قه‌باره‌ی فۆنت:\nکوردستان میدیا: وەزارەتی ئیتلاعاتی رێژیمی ئیسلامی ئێران لە شارە جیاجیاکانی کوردستانی رۆژهەڵات لەرێگەی دەست و پێوەندییەکانیانەوە زەخت و گوشارییان خستووەتە سەر ئەندامانی حیزبی دێموکرات.\nبەپێی هەواڵی ماڵپەڕی کوردستان میدیا، لە شارەکانی کوردستان مۆرەکانی سەر بەو ناوەندە ئەمنیەتییە لە رێگەی کەڵک وەرگرتن لە تۆڕە کۆمەڵایەتییەکان لە هەوڵی چاوترسێن کردنی چالاکانی سیاسی و بنەماڵەکانیان دان.\nبە پێی ئەو زانیاریانەی دەست ماڵپەڕی کوردستان میدیا کەوتوون، لە تۆڕی کۆمەڵایەتی فەیسبووک چەند کەسێک بە ناوی جۆراوجۆرەوە پێوەندییان بە ئەندامانی حیزبی دێموکراتی کوردستانی ئێرانەوە کردووە و لە هەوڵی ئەوەدابوون کە لە چالاکییەکانیان پاشگەزیان بکەنەوە.\nیەکێک لەو مۆرانەی ئیتلاعات بە ناوی "س. کەریمی" بە بەردەوامی لە هەوڵی ئەوەدابووە کە بە هەڕەشە و چاوترسێن کردن، ئەندامانی حیزبی دێموکرات لە ئەرکەکانیان دڵسارد بکاتەوە.\nلەو بارەیەوە ئەو مۆرەیەی ئیتلاعات هەڕەشەی ئەوەشی کردووە کە ئەگەر واز لە حیزب نەهێنن ئەوە بنەماڵەکانیان دەخەنە ژێر فشارەوە.\nهەر لەو پێوەندیەدا چەندین بنەماڵەی حیزبیش لە کوردستان پێوەندییان پێوە کراوە و داوایان لێکراوە کە کوڕەکانیان لە حیزبی دێموکرات بکشێنەوە.\nکەسێکی نزیکی یەکێک لەو بنەماڵانەی کە هەڕەشەی لێکراوە ئەوەی خستەڕوو، ئێمە بە ناچاری هەتا ئێستا چەندین ژمارە تەلەفوونمان لە ترسی کورتەنامەکان گۆڕیوە، بەڵام مۆرەکانی ئیتلاعات وازمان لێ ناهێنن.\nئەو سەرچاوەیە ئاشکراشی کرد، ئیدارەی ئیتلاعات لەچەندین حاڵەتدا بە کورتەنامەش نەوەستاوە و راستەوخۆ تەلەفوونی بۆ بنەماڵەکان کردووە.\nئەو بنەماڵە و پێشمەرگانەی کە هەڕەشەیان لێکراوە و لە تۆڕەکۆمەڵایەتییەکان پێوەندیان پێوە کراوە، هاوڕێ لەگەڵ ناوی ئەو مۆرانەی ئیتلاعات لای ماڵپەڕی کوردستان میدیا پارێزراوە.


ماڵپەڕێک، وێنەی نەتەوەیەک. ئازاد عەباسیان – Giareng\nبە خۆشحاڵیەوە دەبینین ئەمڕۆکە هەوڵی زۆر دەدرێ بۆ دەوڵەمەندتر کردنی راگەیاندنی کوردی. دڵسۆزانی زمان و راگەیاندنی کوردی بە شێوەی جۆراوجۆر تێدەکۆشن بۆ بەرەو پێشچونی راگەیاندنی کوردی. ئەگەر چی ئێستاکەش هیچیان بێ کەم و کوڕی نین. یەکێک لەو ماڵپەڕانە کە بە تەواوی لە خزمەتی زمان و هەواڵ و مێژووی کورد دایە، ماڵپەڕی گیاڕەنگە. ماڵپەڕی گیاڕەنگ ماوەی دە ساڵە بێ وچان لە تێکۆشان دایە و رۆژ بە رۆژ سەرکەوتنی ئەو ماڵپەڕە بۆ خزمەت کردن بە رێزمانی کوردی و راگرتنی مێژووی نەتەوەکەمان دەبینین. ماڵپەڕی گیاڕەنگ لە چەند بەشی گرینگ پێکهاتووە کە هەر بەشە و تایبەندمەندی خۆی هەیە.\nبەشی شێعری کوردی یەکێک لەو بەشانەیە کە شێعری حیماسی و نەتەوەیی لە خۆی دەگرێ . شێعری حیماسی هەر دەم هاوڕێی خەباتکاران و شۆڕشگێران بووە و شان بە شانی پێشمەرگە ناوی لە خەبات دا هەبووە. ناساندن و لە بیر نەکردنی ئەم شێعرانە یەکێک لە کارە پیرۆزەکانی ئەم ماڵپەڕەیە و هیوادارین کە ئەم ماڵپەڕە بتوانێ لە داهاتوو دا لەو گۆشە دا لە شێعری شاعیرانی گەلەکەمان وەک نالی و مەحوی و مەولەوی و ….. کەڵک وەربگرێ و بڵاویان بکاتەوە.


شاڵاو کۆسرەت ڕەسوڵ فەرمانی کردووە هێزەکانیان نەچێتە سەر شەقامەکان\nشاڵاو کۆسرەت، کوڕی کۆسرەت ڕەسوڵ لەگەڵ چەند فەرماندەیەکی سەربازی کۆبۆتەوە و فەرمانی کردووە هێزەکانیان ڕووبەڕووی خۆپیشاندەران نەبنەوە.\nبەگوێرەی نوسراوێککە لە پەیجە نافەرمیەکانی نزیکیانەوە بڵاوبۆتەوە شاڵاو كۆسره‌ت ڕه‌سوڵ له كۆبوونه‌وه‌یدا لەگەڵ فه‌رمانده سه‌ربازیه‌كانی لیوای ٣و ٧ی تایبه‌ت فه‌رمانی كردووه به هـیچ جۆرێك هـێزه‌كانیان نه‌چێته سه‌ر شه‌قامه‌كان.\nلە نوسراوەکەدا ئەوە هاتووە "شاڵاو کۆسرەت ڕه‌تیكردۆته‌وه هـێزی كۆسره‌ت ڕه‌سوڵ به‌شداری پاكتاو كردن و گرتنی خۆپیشانده‌ران بكات و ئاماده نیه لوله‌ی تفه‌نگ له خه‌ڵكی گیرفان به‌تاڵی كوردستان به‌رز بكاته‌وه".\nئەوەش لەکاتێکدایە ماوەی چوار ڕۆژە خۆپیشاندان لە چەند شار و شارۆچکەیەکی هەرێم بەردەوامە و هێزێکی زۆریش بە چەکی قورسەوە هێنراوەتە ناو شارەکان و ژمارەیەکی زۆریش لە چالاکانی مەدەنی و هاوڵاتیان دەستگیرکراون.\nئه‌م بابه‌ته 26371 جار خوێنراوه‌ته‌وه


بەڕێوەبەرانی سەرکەوتووی بواری تەکنەلۆژیا لەکام زانکۆ و لەکام بەشدا خوێندوویانە؟\n22/2/2020 04:44 PM\nسەرکەوتووترین بەڕێوەبەرانی بواری تەکنەلۆژیا لەبەشە جۆربەجۆرەکانی جیهانی زانستدا خوێدوویانە. ئەو شارەزاییەی کە ئەوان بەهۆی خوێندنەوە دەستەبەریان کردووە هەندێک جار هاوتەریبە لەگەڵ کاروپیشەی ئێستایان و هەندێکیشیان خوێدنەکەیان هیچ پەیوەندییەکی بە کاروپیشەکەیانەوە نییە. لەم دەرفەتەدا هەوڵمان داوە تەکیز بخەینە سەر پێشینەی خوێندن و دەورانی زانکۆی ئەم بەڕێوەبەرانه\nSusan Wojcicki- بەڕێوەبەری یوتوب\nزانکۆکان: خولی بەکالریوس لەزانکۆی هاروارد، خولی ماستەر لەزانکۆی سانتا کرووز و زانستی MBA لەزانکۆی کالیفۆرنیا.\nزانستەکان: بەکالریوسی مێژوو، بەکالوریوسی ئەدەبیات، ماستەری ئابووری و MBA\nWojcicki لەبنەماڵەیەکی خوێندەواردا لەدایک بووە و پێدەچوو خۆشی هەر ئەم چارەنووسەی هەبێت. ئەو سەرەتا بەتەما بوو Ph.D لەبواری ئابووریدا وەربگرێت بەڵام پاش ئەوەی تێگەیشت کە حەزی لەجیهانی تەکنەلۆژیایە، ئاراستەی خوێندنەکەی گۆڕی و ئێستا لە کۆمپانیای گووگڵدا بەرپرسی یوتوبە.\nجەیمز پارک- دامەزرێنەر و بەڕێوەبەری فیت بیت\nزانکۆ: زانکۆی هاروارد\nپارک بۆ ئەوەی وەکو داهێنەرێک دەست بکات بە چالاکی وازی لەخوێندنەکەی لەزانکۆی هاروارد هێنا و ساڵی 2007 "فیت بیت"ـی دامەزراند.\nساتیا نادلا- بەڕێوەبەری مایکرۆسۆفت\nزانکۆکان: دامەزراوەی تەکنەلۆژیای Manipal بۆ خولی بەکالریوس، زانکۆی "ڤیسکانسین میلواکی" بۆ خولی ماستەر، زانکۆی شیکاگۆ بۆ خولی MBA\nزانستەکان: ئەندازیاریی کارەبا، کۆمپیتەر، MBA\nئەم بەڕێوەبەرە سەرکەوتووە بە ڕەگەز هیندییە سەرەتا حەزی لەوە بوو ببێت بە یاریزانێکی پرۆفیشناڵی وەرزشی کریکێت. بەڵام هەر لە سەرەتاوە تیگەیشت کە ئەبێ لە جیهانی کۆمپیتەردا بەشوێن چارەنووسی خۆیدا بگەڕێت. پاشان "نادلا" بۆ خوێندن ئەڕوات بۆ ئەمریکا و هەر لەوێ ئەمێنێتەوە.\nمارک زاکێربێرگ- بەڕێوەبەری فەیسبووک\nزانکۆکان: زانکۆی هاروارد\nزانستەکان: دەروونناسی و کۆمپیتەر\nزاکێربێرگ هەرگیز نەیتوانی خوێننەکەی تەواو بکات و وازی لێهێنا. ئەو لە ساڵی دووەمدا وازی لە خوێندن هێنا و رۆیشت بۆ "پالۆ ئالتۆ" بۆ ئەوەی بە وردی لەسەر پرۆژەی فەیسبووک کار بکات.


Ku-Iran Briefing – Human Rights Violation by IRGC – نقض حقوق بشر توسط سپاه پاسداران بەرپرسانی زیندانی ئەهواز رێگری لە چارەسەریی نەخۆشی ٢ زیندانی سیاسیی عەرەب دەکەن - Ku-Iran Briefing - Human Rights Violation by IRGC - نقض حقوق بشر توسط سپاه پاسداران\nکوردپا: بەرپرسانی زیندانی کاروونی ئەهواز رێگرییان لە چارەسەریی نەخۆشیی ٢ هاووڵاتیی عەرەبی ئەو پارێزگایە دەکەن.\nبەپێی هەواڵی گەیشتوو بە ئاژانسی هەواڵدەریی کوردپا، ٢ هاووڵاتیی عەرەب بە ناوەکانی “عەبدولزەهرا هلیچی” تەمەن ٣٢ ساڵ و “عەبدول ئیمام زائری” تەمەن ٣٤ ساڵ، لەلایەن بەرپرسانی زیندانی کاروونی ئەهوازەوە رێگری لە چارەسەریی نەخۆشییەکانیان دەکرێت.\nئەو ٢ هاووڵاتییە ساڵی ١٣٨٥ی هەتاوی بە تاوانی ” هەوڵدان دژی تەناهی نەتەوەیی” لەلایەن داگای شۆڕشی شاری ئەهوازەوە بە زیندانی هەتاهەتایی مەحکووم کران.\nسەرچاوەکە ئاماژەی بەوە داوە کە ئەو ٢ کەسە پاش دەتبەسەر کران بۆ ماوەی چەندین مانگ لەلایەن هێزە ئەمنیەتییەکانی حکوومەتی ئیسلامیی ئێرانەوە بە توندی ئەشکنجە دروان.\nئەو سەرچاوەیە ئاشکرای کرد، هەنووکە “عەبدول ئیمام زائری” باری تەندروستی ناجێگیرە و تووشی نەخۆشی دڵ و گەدە بووە و هەروەها لەلایەکی دیکەوە “عەبدولزەهرا هلیچی” هاوبەندی ئەو زیندانییە سیاسییەش لاقەکانی تووشی ئازار بوون.\nئەوە لە کاتێک دایە ئەو ٢ زیندانیە سیاسییە چەندین جار داوایان لە بەرپرسانی ئەو زیندانە کردووە کە بۆ چارەسەریی نەخۆشیەکانیان رەوانەی دەرەوەی زیندان بکرێن، بەڵام هەوڵی ئەو زیندانیانە لەمەڕ ئەو داواکارییە هەتا ئێستا بێ ئاکام ماوەتەوە.\nئەو سەرچاوەیە لەزاری یەکێک لە زیندانییە سیاسییەکان کە ماوەی چەند رۆژێکە رووی لە وڵاتی بریتانیا کردووە، رایگەیاند: کە بەرپرسانی ئەو زیندانە سووکایەتیان بە زیندانیانی سیاسی کردووە پێیان راگەیاندوون کە ئێوە “دژی شۆڕش”ن و ئێمە هیچ چەشنەە چارەسەرییەک بۆ ئێوە ئەنجام نادەین.\nبنەماڵەی ئەو ٢ زیندانیە سیاسییە لەمەڕ پێڕاگەیشتن بە دۆخی تەندروستی رۆڵەکانیان، داوایان لە سەرجەم رێکخراوەکانی مافی مرۆڤ کردوە کە بەهانایانەوە بێن و لەو پەیوەندییەدا هەنگاوی کردەیی هەڵبگرن.\nزیندانییەکی سیاسی: دەزگای شەپۆلی سەرەتان زا لە زیندانی رەجایی‌شەهر دانرا خوێندكارێكی كورد پاش چوار مانگ گیران هەر لە زیندان دایە


خزمەتگوزاری Google Assistant پێشەنگی خزمەتگوزاریە دەنگییەکانە لە بڵندگۆ زیرەکەکاندا بۆ وەڵامدانەوەی پرسیارەکان – کەی ئای تی ئێن\nئەپڵ 20, كانونی یه‌كه‌م 2018\nخزمەتگوزاری Google Assistant پێشەنگی خزمەتگوزاریە دەنگییەکانە لە بڵندگۆ زیرەکەکاندا بۆ وەڵامدانەوەی پرسیارەکان\nخزمەتگوزاری ژیری دەنگیی Google Assistant بەردەوامە لە پەرەپێدانە زۆرەکەی لەلایەن گووگڵەوە. لە ماوەی پێشوودا هەڵسەنگاندن لە نێوان خزمەتگوزاری Google Assistant و Siri و Alexa كرابوو لە نێوان بڵندگۆ زیرەکەکان، بەڵام تاقیکردنەوەکان\nهێندە کاریگەر نەبوون تا ببێتە هۆی دیاریکردنی باشترین.\nلە تاقیکردنەوەیەکی نوێی پێگەی Loup Ventures بە بەکارهێنانی زۆرترین پرسیار و هەر ٤ خزمەتگوزاری ژیری دەنگی Google Assistant و Siri و Alexa و Cortana لەسەر بڵندگۆ زیرەکەکان ئەنجام درا. لە تاقیکردنەوەکەدا ٨٠٠ پرسیار لە هەر یەک لە چوار خزمەتگوزارییە دەنگییەکان کراون لەسەر بڵندگۆ زیرەکەکان، خزمەتگوزاری Google Assistant پێشەنگ بوو، بە شێوەیەک هەر ٨٠٠ پرسیارەکەی وەڵامداوەتەوە و ڕێژەی ٪٨٧.٩ ی پرسیارە وەڵامدراوەکانی ڕاست بوون.\nخزمەتگوزاری Siriی ئەپڵیش ڕێژەی ٪٩٩.٦ ـی لە کۆی ٨٠٠ پرسیارەکە وەڵامداوەتەوە، بەڵام بە تەنها ڕێژەی ٪٧٤.٦ ـی پرسیارە وەڵامدراوەکانی بە ڕاست و درووستی وەڵام داوەتەوە. دەربارەی هەردوو خزمەتگوزاری Alexa ـی ئه‌مازۆن و Cortana ـی مایكرۆسۆفت، خزمەتگوزاری Alexa ڕێژەی ٪٩٩.٠ ـی پرسیارەکانی وەڵامداوەتەوە و ڕێژەی ٪٧٢.٥ـی پرسیارە وەڵامدراوەکانی ڕاستن.\nتاگەکان ئەپڵ گووگڵ مایکرۆسۆفت هەواڵ


لەم ڕۆژانەدا کە لە فەیسبووک ئەمانەت بینی چی بکەیت باشە؟ – کەی ئای تی ئێن\nتۆڕە کۆمەڵایەتییەکان 15, نیسان 2018\nلەم ڕۆژانەدا تۆڕە کۆمەڵایەتییەکان بەتایبەت فەیسبووک تەنراوە بەو بابەتە بێ بنچینە و هەڵخەڵەتێنەرانەی کە زۆرمانی بێزارکردووە. لەبەرئەوە نامەوێت زۆر بچمە ناوەڕۆک و کڕۆکی ئەو بابەتە و تەنها دەمەوێت لیستێک لەو بابەتە ساختانە بە ئێوە ئاشنا بکەم تا ئێوە کە شتێکی لەو شێوەیەتان بینی خۆتان بەدوور بگرن و خزم و هاوڕێ و دۆستانتانی لێ ئاگاداربکەنەوە. لە خوارەوە ئەوەی بۆم کرابێت باسم کردووە و بفەرموون خوێنەربن.\n١- داوای کردبوو فڵان نوسینە وەکو BFF یان هەر شتێکی تر لە کۆمێنت بنوسە و ئەگەر سەوز یان سور یان پڕتەقاڵی بوو ئەوا فەیسبووکەکەت چالاکە. ئەمە جگە لە نەشارەزایی و خەڵک سەرقاڵ کردن و فێڵ لەخەڵک کردن و خەڵک لە خۆ کۆکردنەوە و پەڕ پەڕێنە بە خەڵک هیچی تر نییە! شەرم و شورییە و بێ ئیشییە ئەو کەسەی ئەم جۆرە شتانە بڵاودەکاتەوە.\n٢- ئەگەر نوسرابوو ١٠ کۆمێنت یان ٢٠ یان ٥٠ بکە و وەنەوشە و نازانم لێگزز و ئەمانەت بۆ دەردەچێت ئەوا وابزانم ئەم کەسە پارەی زۆرە بۆیە تڕومبێلەکانی کوردستانی هەموو بەخشییەوە لەڕێگەی کۆمێنتەوە. بۆ خاتری خوای گەورە ئەمانە فلسێک نییە لە گیرفانیان ئینجا نۆرەی بەخشینەوەی وەنەوشە و لێگززە! خۆتان بەدووربگرن و برەو بەو بابەتە بێ بنچینانە مەدەن!\n٣- نوسرابوو ئەم بەرنامەیە یان ئەپڵیکەیشنە پێت دەڵێت کێ سەردانی پڕۆفایلی کردوویت چ لەسەر فەیسبووک چ لەسەر ئینستەگرام ئەوا درۆیەکی شاخدارە و هیچ بنچینە و بنەمایەکی نییە و خۆتیان لێ بەدووربگرە چونکە ساختەن و گوماناوین. وە هەروەها زۆربەی ئەو ئەپانە بۆ ئەوەیە خەڵکی ببێتە نێچیریان و هاک بکرێن.\n٤- نوسرابوو ٥ کۆمێنت یان ١٠ کۆمێنت بنوسە و ئەو ئەپڵیکەیشنە یان بەرنامەیە یان شتەت بۆ دەنێرم ئەوە درۆیە و ساختەیە و ساختەچین ئەوانەی ئەوە دەکەن!\n٥- داوای کردبوو بنوسە فڵان شتە وەکو کۆبرا یان دەیناسۆڕ ئەوا دێتە سەر شاشەی مۆبایلەکەت ئەوا ئەوانەی ئەوە دەکەن لە ساختەچیەتی تێپەڕیون! مایەیی شەرمەزارین ئەم جۆرە کەسانە! تۆزێک بەخۆداچوونەوەیان پێویستە! میللەتی داواماویشم ئێوەش پێیان مەخەڵەتین و کاتی خۆتانیان پێ بە فیرۆمەدەن!\n٦- سەردێری هەواڵەکان باق و بریق و تەنها بۆ ئەوە بوو ماڵپەڕەکەی بکەیەوە ئەوا مەیکەوە و شایەنی ئەوە نیین چونکە ئەگەر هەر دەزگایەک و ماڵپەڕێک بەڕاستی خاوەن ڕەوشتی ڕۆژنامەنوسی و میدیایی بن ئەوا گاڵتە بەخۆیان و خوێنەرانیان ناکەن. دووبارەی دەکەمەوە و دەڵێم مەیانکەنەوە و سزای ئەم جۆرە بەناو ڕۆژنامە و گۆڤار و تەلەڤیزیۆن و ماڵپەڕ و دەزگایانە بدەن.\n٧- ڤیدیۆیەک یان وێنەیەک بڵاوکرایەوە و جێگەی گومان بوو ڕاستەوخۆ باوەڕی پێ مەکە و کۆمێنت بنوسیت و هەرچی قسەی ناشیرین هەیە بینوسیت. بەڵکو لەڕاستی و دروستی شتەکە بکۆڵەوە پێش ئەوەی خۆت توشی هەڵە بکەیت و بە قسەکانت خۆت گوناهبار بکەیت و دڵی خەڵکی لەخۆت بهێشێنیت.\n٨- پەڕێک کەلوپەلێک دەفرۆشێت و هەرچی قسەی باق و بریق و پێداهەڵدان هەیە بۆ بەرهەمەکەی دەکات ئەوا ڕاست باوەڕ مەکە و بیکڕیت بەڵکو سەیرێکی کۆمێنتەکانی پۆستەکە بکە و بزانە خەڵکی چی دەڵێن دەربارەی و ئینجا بڕێکیش لە ئینتەرنێت بۆی بگەڕێ و پرسیاریش لە هاوڕێ و دۆستان بکە بەڵکە کڕیبێتیان بزانە ڕا و بۆچوونیان چۆنە ئینجا هەنگاو بنێ و بیکڕە.\n٩- نوسرابوو فێری ئینگلیزی ببە بە گرەنتی بە ماوەی مانگێگ یان دوو مانگ یان زیاتر ئەوا مایەیی پێکەنینە چونکە زمان پڕۆسەیە و بە ڕۆژێک و مانگێک و دوو مانگ نابیتە بەڕیتانی و ئەمریکییەک بەڵکو تەنها سەرەتایەک لە زمانەکە و کلیلێکت دەست دەکەوێت تا بتوانیت بەردەوام بیت لە گەشەپێدان و باشترکردنی زمانەکەت لەداهاتوودا!\n١٠- ئەگەر پەیامێکت پێ گەیشت وابزانم بەناوی مارک زووکەربێرگ دروستکراوە و داوای لێکردبوویت بینێریت بۆ ١٨ و نازانم چەند کەسێک ئەگەرنا فەیسبووکەکەت دەوەستێت و ناچالاک دەبێت ئەوا ئەمە ساختەیە و هیچ پەیوەندی بە مارک زووکەربێرگ نییە و تەنها بۆ سەرقاڵکردنی خەڵکە.\n١١- ئەگەر پەیامێکت پێ گەیشت و داوای لێکردبوویت بینێریت بۆ چەند کەس هەواڵێکی خۆشت پێدەگات، ئەگەرنا بەپێچەوانەوە نازانم چی و چیت بەسەردێت و گوناهبار دەبێت. ئەوا ئەوەش هیچ بنچینە و بنەمایەکی نییە و خەڵک سەرقاڵکردنە.\nئیتر ئەمانەی سەرەوە هەندێکن لەو شتە سەیر و سەرمەرە و ساختانە کە فەیسبووکیان تەنییوە. بەهیوای ئەوەی خۆتان بەدووربگرن. ئەگەر شتێکم بیرچووە تۆش لە کۆمێنت بینوسە تا ئەوانی تریش سود وەرگرن. بەهیوای بڵاوکردنەوەی بابەتەکە.\nتاگەکان BFF Facebook فەیسبووک


قوباد تاڵەبانی : سەرچاوەیەک کە نەیویست ناوی ئاشکرا بکات …. – WTARIKURD\nلەسەر بەشی تایبەتی خۆی لە فەیسبووک ” قوباد تاڵەبانی ” کورتە نوسینێکی بەناونێشانی ( سەرچاوەیەک کە نەیویست ناوی ئاشکرا بکات …. ) بلاوکردۆتەوە . لەو کورتە نوسینەکەدا ئاماژە بە لەکەیەک دەدا زۆر لە مێدیاو سیاسەتکارانی کوردی داگرتووە .. عەیبێک بۆ گەرمکردنی بازاڕی کۆکردنەوەی بینەرو بیستەر و . پڕە لەئاماژەدان بەسەرچاوەی دروستکراو لەکەدارکردن .. هەروەها قسە لەسەر ئەوە دەکات : ئەگەر ئەمە بۆ میدیاوانێک کارێک بێت تیبینی لەسەر بێت ئەوە بۆ سیاسیەک کارێکە کە جێگای گومان و گلەیە . ئەمەی خوارەوە تەواوی بابەتەکەیە ..\nبەڕاستی نیگەران دەبم کە هەواڵێک لە دەزگای راگەیاندنەکانی کوردستان دەبیستم ، کە زانیاریەکی ئاسایی بە ناوی ” سەرچاوەیەکی نزیک لە … یان سەرچاوەیەکی شارەزا لە .. کە نەیویست ناوی ئاشکرا بێت ” بڵاو دەکاتەوە .\nئەگەر بابەتەکە گرنگ بێت ، یاخود زانیاریەکە زۆر تایبەت یان پەیوەندیدار بێت بە ئەمنی قەومی وڵاتەکەمان ئاساییە . لە جیهاندا نموونەی بەرچاویش هەیە کە سەرچاوەیەک دەورێکی گرنگی هەبووە لە ناساندنی بابەتێکی زۆر گرنگ بە هاوڵاتی . زۆریش گرنگە لەو کاتانەش نهێنی ئەو سەرچاوەیە بپارێزرێت . سەرچاوەکەی Watergate ی ئەمریکا دوای 31 ساڵ ئنجا ئاشکرا بوو .\nبۆ ئەوەی خوێنەر متمانەی هەبێت بە بابەتەکان و دەزگاکانی راگەیاندن پیشەیی بونی خۆیان لەدەست نەدەن ، کە وتەیەکی سەرچاوەیەکی نا ئاشکرا بەکاردەهێنرێت پێویستە رای سەرچاوەیەکی ناونراویش وەربگیرێت . هەر چەندە بەشێکی زۆر لەو بابەتانەی کە ‘ سەرچاوەکە ‘ ئاشکرا نیە هی ئەوە نییە بەو شێوە نهێنیە پێشکەش بکرێت . بە تایبەت لە کاتێکدا کە یاسای پێدانی زانیاری پەسەندکراوە کە بەرپرسی دەستکراوە کردووە زانیاری بدات .\nبۆ ئەوەی باوەڕمان بە بابەتەکانتان هەبێت پێویستە بەرپرسی راگەیاندنەکان بزانن کەی پێویست دەکات سەرچاوەکان ناوبنرێن و کەی شاراوە بمێننەوە . ئەگەر ئەمە بۆ میدیاوانێک کارێک بێت تیبینی لەسەر بێت ئەوە بۆ سیاسیەک کارێکە کە جێگای گومان و گلەیە . پێویستە سیاسیەکان بزانن کە زۆر روون و ئاشکرایە کە زۆرجار ئەو ” سەرچاوەی کە نەیویست ناوی ئاشکرا بێت ” هەمان کەسە کە بابەتەکەی پێی پەیوەنددارە ، بۆیە باشترە یان لێدوان نەدەن ، یان بوێر بن و بە ناوی خۆتانەوە لێدوان بدەن .\nلەگەڵ ئەو پەڕی رێزمدا .\n( وێنەکە ، وێنەی رۆژنامەنووسی بەناوبانگ بۆب ووودواردە کە بە هاوکاری سەرچاوەیەک هەواڵی Watergate ی ئاشکرا کرد کە دواتر بوو بە هۆی دەست لەکار کێشانەوەی سەرۆکی ئەو کاتەی ئەمریکا ریچارد نیکسۆن ) ..\nدکتۆر ئەحمەد میراودەلی: کورتە باسێکی زەردەشتاێتی. به‌شی دووهه‌م


10/12/2020 6:54:56 PM\nتۆپی پێی دنیای سەرمایەداریی لە پارەکۆکردنەوە و بازرگانیی زیاتر، خەریکەھیچ چێژێکی نامێنێ! یارییەکی تووندوتیژانە و نامرۆڤانەیە.\nوەرزش بەگشتیی و تۆپی پێ بەتایبەتی، فرۆشتن و بازرگانیکردنە بە توانای جەستەیی مرۆڤەکان، بەناوی لێھاتووی و کارامەیی و جوانییەوە.\nخەڵاتەکانی باشترین یاریزانی جیھان و ئەوانی تریش، وەک ماددەی ھۆشبەرن و یاریزان و ھاندەرانیشی پێ سڕ کراوە، گوایە بەو خەڵاتانە پاداشتی ئەو تاکانە دەدەنەوە کە تەواوی ژیانیان ناتوانن بە حەزی خۆیان خواردنێک بخۆن.\nئەگەر مرۆڤ وەک تاکێکی ئازاد وەرزش بکات، دەبێ ئاگای لە خۆی بێ نەکەوێتە نێو زەلکاوی یانەکانەوە، چونکە ئەوکات وەک ئەسپێک چاوی لێ دەکرێ کە ھەتا توانای ھەبێت و بتوانێ غار بدا، بەکەڵک دێت، دوای ئەوە ئیتر دەبێ واز لە یارییکردن بھێنێت.\nلەڕووی دەروونناسی وەرزشییەوە:\nتۆپی پێ لەناو گرووپی ئەو یارییانەیە کە بە پلەی دووەم دێن لەڕووی تووندوتیژییەوە. تەنانەت یاساکانی تۆپی پێ خۆیانیش ڕێگەیان بەم تووندوتیژییە داوە. لەکاتێکدا یاریی زۆر خۆشتر و سەلامەتتر ھەیە!\nمن کاتێک سەیری تۆپی پێ دەکەم، ٢٢ ئەسپ دەبینم غار دەدەن و ھاندەرەکانیش گرەویان لەسەر کردوون.\nھەڵبەت باسی بینەرە کوردەکان ناکەم، چونکە ئەمان بەس ھیلاکییان بۆ دەمێنێتەوە و خەڵووزی ئەو ئاگرە گەورەی تۆپی پێی جیھانن کە گرەوی خەیاڵیی لەسەر یارییەکانی دەکرێت.\nدەکرێ ئەمان تەنیا بینەر بن، نەک ھاندەر!\nجەماعەتی تیروپشکی یانە پاڵەوانەکانی ئەورووپا عاقڵن! دەزانن ئەم ماوەیە لەبەر کۆرۆنا باڵانسی گرەو و پارەکانیان دابەزیوە، یارییەکی یۆڤێنتۆس و بەرشەلۆنەیان ڕێکخستووە، بۆئەوەی ھاندەرەکان زۆرترین گرەو لەسەر میسی و ڕۆناڵدۆ بکەن و جزدانەکانیان پڕبێتەوە لە دۆلاری چاو سەوز!


کۆبوونەوە ڕاوێژکارییەکەی سێ سەرۆکایەتییەى هەرێم کۆتایی هات و نێچیرڤان بارزانیش ڕایگەیاند، ئەوەى لە پەرلەمانی عێراق ڕوویدا "جێگەی نیگەرانییەی زۆری ئێمەیە بەڵام ئامادەین لەگەڵ بەغدا ڕێکبکەوین."\nنێچیرڤان بارزانی، سەرۆکی هەرێمی کوردستان لە کۆنفرانسێكی ڕۆژنامەوانیدا کە ناس کورد دیویەتی (15ی تشرینی دووەمی 2020) ڕایگەیاند، "شێوازی دەرکردنی یاساکەی پەرلەمانی عێراق سزادانی هاوڵاتیانی هەرێمی کوردستانە و ئێمە زۆر نیگرانین لێی."\nنێچیرڤان بارزانی داوای لە نەتەوە یەکگرتووەکانیش کرد بۆچوونی خۆی لەسەر بابەتەکە دەرببڕێت و وتی، "پێویستە ئەوان شتێک بکەن."\nوتیشی، "ئەگەر هەرێمی کوردستان بەشێک بێت لە عێراق ئەوا نەدەبوو ئەو بڕیارە دەربکرایە و ئەوە پێچەوانەی هەموو ئەو بنەمایانەیە کە عێراقی لەسەر بنیادنراوە."\nسەرۆکی هەرێمی کوردستان جەختیشیکردەوە: "ئەو بڕیارە دەستکەوت نییە بۆ لایەنە سیاسییەکانی عێراق، بەڵکو گەورەترین شکستە بۆ حکومڕانی عێراق."\nنێچیرڤان بارزانی باسی لەوەشكرد: "دەزانین ئێمە مافمان هەیە و بەرپرسیارێتیشمان هەیە، ئێمە هیچکات لە بەرپرسیارێتی ڕامان نەکردووە و ئامادەین بۆ جێبەجێکردنی سەرجەم ئەو بەرپرسیارێتیانەی لەسەر شانمانە و ئامادەین لە بودجەی 2021یش سەرجەمیان جێبەجێبکەین."\nسەرۆکی هەرێمی کوردستان ئاماژەی بەوەشكرد: "هەرێمی کوردستان بەتەواوی ئامادەیە بۆ ئەنجامدانی ڕێککەوتن لەسەر دۆسیەی نەوت و چەند جارێکیشی ڕێککەوتووین و سەرجەم بەڵگە و نوسراوەکانیش هەن کە ڕێککەوتن کراوە و لەچەند ڕۆژی داهاتوو ڕاستییەکان ئاشكرادەکەین."\nجەختیشیکردەوە: "ئێستاش ئامادەین سەرجەم کێشەکان لەگەڵ عێراق چارەسەر بکەین و بگەینە ڕێککەوتن، خۆم وەک سەرۆکی هەرێمی کوردستان داوادەکەم نەتەوە یەکگرتووەکان دەور ببینن و دەستێوەردان بکەن بۆ چارەسەرکردنی کێشەکان."\nسەرۆکی هەرێمی کوردستان، سوپاسی هاووڵاتنیانی هەرێمی کوردستانیشی کرد بۆ خۆڕاگریان لەو دۆخەی کە هەیە و جەختدەکەنەوە هەموو هەوڵێکیان بۆ ئەوەیە کە موچە دابین بکەن و کێشەکان چارەسەر بکەن.\nوەزیری دەرەوەی تورکیا پەیوەندی بە مەسرور بارزانییەوە کرد\n2020.11.22 - 15:03


عه‌لی سوره‌چۆمی – پەڕە 2 – سه‌رده‌شت\nپێشوو « 1 2 3 4 … 6 داهاتوو »\nوتم : نووسینی ئەو جارە تارادەیەک بە زەحمەت دەزانم! بەو حاڵەش ھەموو ھەوڵی خۆم دەدەم وەک ئەوەی رووی دا ،بینووسمەوە. درێـــــــژه‌ی بــابه‌ت→\nبەشی:ھەشتاو یەکەمی گەڕانەوە(٨١) له نووسینی:عەلی سوورەچۆمی.\nلە بەشێکی نوێی گەڕانەوەدا ، بە یەک دەگەینەوە. ئەو جارە بە بیرەوەرییەکی جیاواز میوانی ئێوەی ئازیز دەبین. درێـــــــژه‌ی بــابه‌ت→\nئێمە گیانی تەسلیم بوون نین. درێـــــــژه‌ی بــابه‌ت→\nچی رووی دا… درێـــــــژه‌ی بــابه‌ت→\nبە قەراخ جادە“دا ،دەی قووربانتان بم ،خۆتان بکووتن. ئێستا لە ژێر ئاگرێکی تووند دا بەرەو گوورھان“بە ڕاکردن چ ڕاکردنێک!!زۆری نەماوە ھەناسەمان لێ ببڕێن. درێـــــــژه‌ی بــابه‌ت→\n……….. درێـــــــژه‌ی بــابه‌ت→\nئەو سەفەرە پڕە لە رووداوی سەرنج ڕاکێش ،ھاوڕیی یەک دەبین و بەرەبەرە بەرەو رووداوەکان دەڕۆین. ئێمە بە نووسینەوەی رووداوەکانی ئێرە بە نەوەکانی داھاتوو دەڵێین: باسی رۆژگارێکە کە نەوەکانی پێش ئێوە لێرە لە شاخ و لێڕەوار-کان لە ژێر گەرماو سەرما دا تەمەنی لاوەتی دەتوێنینەوە. درێـــــــژه‌ی بــابه‌ت→\nئەگەر لێرە باسی ئێمە لە سەر بەرنگاری چەکداری بێ ،ئەوە دەبێ ئەوە لە بیر نەکەین کە تێکۆشەرانی گەلی کورد بست بە بستی کوردستانیان کردبوو بە سەنگەر و ھەموو تەپۆلکە و شاخ و شیوو دۆڵی کوردستان لە ژێر پێی داگیرکەران دا وەک بووڕکان“بڵێسەی دەدا ،بەڵێ: درێـــــــژه‌ی بــابه‌ت→\nھەر وەک لە بەشی پێشوو دا ئیشارەی پێ کرا بە چەند دەستە دابەش بووین. درێـــــــژه‌ی بــابه‌ت→\nمن وێرای داوای لێبووردنی دووبارە ،چاکم کرد. درێـــــــژه‌ی بــابه‌ت→\nئەو نووسینانە و باس لە مێژووی تێکۆشەران و خەباتی چەکداری بە واتای ئەوە نییە کە مەبەست زەق کردنەوەی مەیلی شەڕو خەباتێکی خوێناوی بێت ،نا ئێوە چاو لە مێژووی ئەو گەلە بکەن بە درێژایی مێژووەکەی پەلامار دراوە . درێـــــــژه‌ی بــابه‌ت→


3786 جار بینراوە 26/4/2019 11:58 AM\nئه‌مڕۆ هه‌ينى 26ى نيسانى 2019 ڤيستيڤاڵى ئێڵ به‌گى جاف له ناوچه‌ى قه‌ره‌داغ به‌ڕێوه ده‌چێت و ئامانجى شه‌وكه‌تى حاجى موشير له ڕونكردنه‌وه‌يه‌كدا ڕخنه‌ى توند ئاراسته‌يان ده‌كات و ده‌ڵێت " لە ئێستادا ئەم ڤیستیڤاڵە کراوە بە ئامرازێک بۆ مەرامی شەخسی و سیاسی بەجۆرێک کەناوی عائیلەو بنەماڵەی ئێمە بەکار ئەهێنرێت بۆ کۆکردنەوە و بانگێشتکردنی خەڵک بۆ فیستیڤاڵەکە، لەکاتێکا خێزانی شەهید شەوکەت دواهەمین کەسە کە لە ئەنجامدانی ئەم بۆنەیە ئاگادارە."\nئامانجى شه‌هيد شه‌وكه‌تى حاجى موشير له نووسينێكى توند ئامێز دا له پێگه‌ى تايبه‌تى خۆى له تۆڕى كۆمه‌ڵايه‌تى فه‌يسبووك به ناونيشانى " موزایەدە بە خوێنی باوکی شەهیدمەوە مەکەن !!"ڕوونكردنه‌وه‌يه‌كى بڵاو كردوه‌ته‌وه .\nبۆ ڕای گشتی و بەتایبەتی بۆ سەرۆک هۆز و تیرە و پیاو ماعقوڵانی ئێل بەگی جاف.\nمن وەک ئامانجی شەهید شەوکەتی حاجی موشیر دەمەوێت بەم پەیامە ڕاو سەرنجی تایبەتی خۆم لەسەر ئەم ڤیستیڤاڵەی ئێل بەگی جاف، بۆ ڕای گشتی بڵاوبکەمەوە. چوونکە ناکرێت لەوە زیاتر بێدەنگبم بەرامبەر ناحەقیەک کە دەرحەق بە باوکی شەهیدم و خانەوادەکەم دەکرێت. دوای ١٦ ساڵ بێدەنگی ئەمڕۆ ئەڵیم ئیتر بەسە! موزایەدە بە خوێنی باوکی شەهیدمەوە مەکەن!\nبەدەر لەو بنەما بەها کۆمەڵایەتی و عەشایەریانەی کە لە ئەساسدا ڤیستیڤاڵی جافی لەسەر بنیاتنرا لە ئێستادا ئەم ڤیستیڤاڵە کراوە بە ئامرازێک بۆ مەرامی شەخسی و سیاسی بەجۆرێک کەناوی عائیلەو بنەماڵەی ئێمە بەکار ئەهێنرێت بۆ کۆکردنەوە و بانگێشتکردنی خەڵک بۆ فیستیڤاڵەکە، لەکاتێکا خێزانی شەهید شەوکەت دواهەمین کەسە کە لە ئەنجامدانی ئەم بۆنەیە ئاگادارە.\nڕێکخەرانی ئەم فیستیڤاڵە بۆ رێزگرتن لەباوکم گوایە بەتەمان سبەی پەردە لە سەر وێنەیەکی لابدەن، بەڵام لە راستیدا ئەم ڕێزگرتنە تەنهابۆ مەرامی سیاسی و بەرژەوەندی شەخسی خۆیان و بەکارهێنانی ناوی باوکمە. ئەمانە کەسانێکن کە دەمێکە سیاسەتێکی ناپاک بەکاردێنن بۆ بەرزکردنەوەی پێگەی سیاسی و کۆمەڵایەتی ولە هەمانکاتدا خۆ دەوڵەمەندکردنیان لەلایەن دەسەلاتەوە، ئەو سیاسەتەش تەنها بە "موزایدە بە خوێنی شەهیدەوە" وەسفدەکرێت.\nمن دەمەوێت بپرسم ئایا ئەو کەسانە کە خۆیان کردوەتە دڵسۆزی شەهید شەوکەتی حاجی موشیر، خێرە تەنها لە بۆنە سیاسیەکان و ساڵیاد و فیستیڤاڵەکاندا شەهید شەوکەتیان بیردەکەوێتەوە؟\nئەی ئەگەر ئەوەنە دڵسۆزن بۆ چی لەپاش ١٦ ساڵ دوای شەهیدبونی پێتان قورسە یەک جار بێنە سەردانی خانەوادەکەی شەهید شەوکەت؟\nئەی ئەم دلسۆزانە لە کوێبون کاتێک ڕێك بەدوای شەهیدبوونی باوکمدا خێزانەکەی کرایە کرێچی لە کوردستاندا و بە حیزبێکی زەبەلاحەوە، نەیانتوانی ماف و موستەحقاتی خانەوادەکەم بپارێزن؟\nئەی ئەم دڵسۆزە بەڕێزانە لە کوێ بون کە کەمتر لە ٨ مانگ لەمەوپێش لە هەڵبژاردنی پەرلەمانی کوردستاندا کورسی کوڕەکەی دزرا ( کە بە حەقی خۆی بە دەستی هێنا) لە لایەن ئەو حیزبە بێ باک و بێمنەتە کە بە خوێنی شەهید شەوکەت و هەزاراهان شەهیدی بەشەرەفی وەک ئەو دروستکرا؟\n١٦ ساڵە بێدەنگیم هەڵبژاردوە لە بەر رێز و هەستی خانەوادەکەم و بەتایبەتی دایکی غەدرلێکراو کە هەمیشە سەبر و خۆڕاگری هەڵبژارودە، تەنانەت کە گەورەترین غەدری شەخسیم بەرامبەر کرا هەر بێدەنگیم هەڵبژارد.\nبەڵام لەوە زیاتر قبوڵم نیە! چوونکە دیارە بێدەنگی ئێمە وای کردوە کەسانێک بێ شەرم و بێ باک کەی ویستیان ناوی باوکم بەکاردێنن بۆ خۆزل کردن و خۆ دەوڵەمەنکردن وەکو وابێت ناوی شەهید شەوکەت وەسیلە و ئامرازێکی باش بێت بۆ خۆ گەورەکردن.\nلە کۆتادا دەربارەی ئەم فیستیڤاڵە دەڵێم، نە بۆ ئیل بەگی جاف دەکرێت، نە بۆ زیندوکرنەوەی هیچ بەهایەکی کۆمەڵایەتی، نە بۆ رێزگرتن لە ناوی باوکم دەکرێت. تەنها بۆ مەسڵەحتی شەخسی و سیاسی هەندێک کەس دەکرێت. لەبەر ئەوە نە بەشداری تیا ئەکەم و هەر کەسێکیش بەشداری بکات لەم کارە درۆینە تەنها شەرعیەت دەدەن بە سیاسەتێکی چەواشەکار کە موزایدە بە خوێنی شەهیدەوە دەکات!\nئامانج شەوکەت حاجی موشیر


پارتی: بۆ رێککەوتن لەگەڵ یەکێتی گەیشتووین به قۆناغی کۆتایی\nهەواڵ / کوردستان :: 02/04/2019 :: 4287 جار بینراوە\nئەندامێکی مەکتەبی سیاسی پارتی رایده‌گەیەنێت: گەیشتوینەتە قۆناغی کۆتایی لەگەڵ یەکێتی بۆ پێکهێنانی حکومەت و ده‌شڵێت: "هیوادارین کەسانی نەیار نەتوانن ببن بە بەربەست".\nهۆشیار زێباری، ئەندامی مەکتەبی سیاسی و ئەندامی شاندی دانوستکاری پارتی دیموکراتی کوردستان بۆ پێکهێنانی حکومەت (ئه‌مڕۆ سێشه‌ممه 2ى نیسانى 2019) بە دواڕۆژی راگەیاند: "گەیشتوینەتە قۆناغی کۆتایی لەگەڵ یەکێتی نیشتیمانی کوردستان بۆ پێکهێنانی حکومەت و کابینەی نوێ".\nوتیشی: "ئێمە و یەکێتی و گۆڕان حکومەت دروستدەکەین، هیوادارین کەسانی نەیار نەتوانن لە رێگه‌ی پەیوەندی حیزب و کەسایەتی کێشە دروستبکەن و یان ببن بە بەربەست بۆ کارکردن و حوکمڕانی".\nزیاتر له شه‌ش مانگ به‌سه‌ر هه‌ڵبژاردنى په‌رله‌مانى كوردستاندا تێپه‌ڕبوو، به‌ڵام ناكۆكى هه‌ردوو لایه‌نى براوه‌ى یه‌كه‌م و دووه‌مى هه‌ڵبژاردنه‌كه له‌سه‌ر به‌ركه‌وته و پشكه‌كان له كابینه‌ى نوێدا، پێكهێنانى كابینه‌ى نۆیه‌مى حكومه‌تى دواخستووه.\nپێشتر بڵند ئیسماعیل، ئەندامی سەركردایەتی پارتی بە دواڕۆژی راگەیاند: نێوان ئەوان و یەكێتی جیاوازییەكی وای نەماوە تەنها لەسەر هەندێك پۆستە كە یەكێتی داوادەكات.\nبڵند وتیشى: "خاڵی جیاوازییان ئەوەیە یەكێتی لە دوایین كۆبوونەوە داوای شەش وەزارەتیان كردبوو، ئەوانیش پێیانوابوو بەركەوتەی ئەوان پێنج وەزارەتە، بەڵام ئەوەش دوا بڕیارنییە، بەڵكو ئێستاش لە رێگەی تەلەفۆنەوە پەیوەندی هەیە و پێموایە دەگەینە رێككەوتن".\nلێدوانى ئه‌و به‌رپرسانه‌ى پارتى له‌كاتێكدایه بڕیاره سبه‌ى ئه‌نجومه‌نى سه‌ركردایه‌تى یه‌كێتى كۆببێته‌وه.\nلەتیف شێخ عومەر، وتەبێژی یەكێتی بەدواڕۆژی راگەیاند: سبەینێ سەركردایەتی حیزبەكەیان بەمەبەستی بەرچاوڕوونی لە ئاڕاستەی گفتوگۆكانیان لەگەڵ پارتی، بۆ پێكهێنانی كابینه‌ی نوێی حكومەتی هەرێم كۆدەبنەوە.\nوتیشی :"كۆبوونەوەكە بۆ ئەو مەبەستەیە مەكتەبی سیاسی و وەفدی دانوستانكار بەرچاوڕوونی سەبارەت بە گفتوگۆكان دەخەنە بەردەم سەركردایەتی، تا بزانن وەفدی دانوستانكار چیانكردووە و دانوستانەكان چۆن دەستیان پێكردووە و بەرەو چ ئاڕاستەیەك رۆیشتوون".\nسەبارەت بەوەی ئامادەن لەگەڵ پارتی گفتوگۆ بكەنەوە، وتەبێژی یەكێتی دەڵێت :"هەمیشە ئامادەین بۆ گفتوگۆ لەسەر ئەساسی شەراكەتی راستەقینە".


له‌یادی 27 همین ساڵی كاره‌ساتی بومبارانی شیمیایی شاری هه‌ڵه‌بجه\nبيست و حه وت ساڵ له‌وه پێش، له كاتێكدا كه كۆمه‌ڵانی سته‌م لێكراوی خه‌ڵكی كوردستان چاوه‌ڕێی هاتنی گوڵ و سه‌وزه‌ڵانی و شنه‌ی بای به‌هاریان ده‌كرد، له كاتێكدا ده‌شتی جوان و سه‌رسه‌وزی شاره‌زوور به‌رگی ره‌نگاوره‌نگی له‌به‌ر كردبوو و ئامێزی پڕ له بۆن و به‌رامه‌ی بۆ نه‌ورۆز و ساڵی تازه كردبووه، له ئاوا رۆژێكدا، رق و قینی ئه‌ژدیهای حكومه‌تی به‌عس و دیكتاتۆره خوێن رێژه‌كه‌ی بۆ له‌ناوبردنی به‌هار و گوڵ، شادی و خۆشی، مرۆڤ و په‌له‌وه‌ر، ئاسمانی شینی هه‌ڵه‌بجه‌ی بۆ هه‌میشه ژاراوی كرد و گوڵاڵه سووره‌كانی ده‌شتی شاره‌زووری ژاكاند و باڵنده‌كانی له خوێندن لاڵ كرد و گریانی منداڵی ساوای بۆ هه‌میشه له گه‌رویدا به‌ند كرد. له ئاوا رۆژێكدا بوو كه دوو حكومه‌تی به‌عس عيراق و كؤمارى ئیسلامی ئيران له درێژه‌ی شه‌ڕی كۆنه‌په‌ره‌ستانه‌ی خۆیاندا هه‌ڵه‌بجه‌یان كرد به گۆڕه‌پانی ئه‌و شه‌ڕه و زیاتر له 5 هه‌زار ژن و پیاو و پیر و لاوی ئه‌م ناوچه‌یه‌یان قه‌تڵ و عام وبه هه‌زاران كه‌سی دیكه‌شیان بریندار كرد و به‌و چه‌شنه‌یه‌كێك له دزێوترین لاپه‌ڕه‌كانی مێژووی پڕ له سه‌ركوت و جه‌نایه‌تی خۆیان تۆمار كرد. دۆا رۆژه‌كانی مانگی ره‌شه‌ممه و نزیك بوونه‌وی به‌هاری 1367 بوو. شه‌ڕی كۆنه‌په‌ره‌ستانه‌ی ئێران و عێراق 8 ساڵی ره‌به‌ق درێژه‌ی كێشابوو. به سه‌دان هه‌زار مرۆڤ له‌م شه‌ڕه بێ ئاكام و كۆنه‌په‌ره‌ستانه‌دا كوژراو و بریندار و ملیۆنها كه‌س ئاواره و ده‌ربه‌ده‌ر ببوون.\nده‌سه‌ڵاتدارانی شه‌ڕخواز له به‌غدا و تاران خوێن تێری نه‌كردبوون. ئه‌ژدیهای شه‌ڕ هه‌روا له به‌ره‌كانی كاولكاری و ماڵوێرانیدا جه‌سته‌ی ئینسانه‌كانی هه‌ڵده‌لووشی. ناڕه‌زایه‌تی ده‌رهه‌ق به‌و شه‌ڕه له ئاستی ناوخۆ و ده‌ره‌كی رۆژ به رۆژ په‌ره‌ی ده‌ستاند. ماندوویه‌تی به جه‌سته‌ی زامداری سه‌ربازانی شه‌كه‌ت له شه‌ڕ له هه‌ردوو لا رۆژ به رۆژ زیاتردةبوو. هه‌ر چه‌ند به كرده‌وه له به‌ره‌كانی شه‌ڕدا بۆن به‌ست دروست ببوو، به‌ڵام تاوانبارانی شه‌ڕ حازر به كۆتایی هێنان به كوشتاری ئینسانه‌كان نه‌بوون. نه خومه‌ینی و دار و ده‌سته‌كه‌ی توانیان به وته‌ی خۆیان “رێگای قودس له كه‌ربه‌لاوه ببڕن” و نه دیكتاتۆره‌كه‌ی به‌غدایش ده‌یتوانی، سه‌ركه‌وتنی “خوی له‌م شه‌ره دا” جێژن بگرێت. ، هه‌ر دوو لا هه‌وڵیان ده‌دا كه له به‌ره‌كانی شه‌ڕدا سه‌ركه‌وتنی زیاتر به ده‌ست بێنن تا له سه‌ر مێزی وتووێژ ئیمتیازی زۆرتر وه‌ر بگرن. به‌ڵام سه‌ركه‌وتن به بێ كوشتار و خوێن رێژی زۆرتر به ده‌ست نه‌ده‌هات.\nپه‌لاماری ئه‌رته‌ش و سپاى پاسدارانی ئێران بۆ سه‌ر هه‌ڵه‌بجه و شاره‌زوور به هێزی زۆر و زه‌به‌ند و به‌یارمه‌تی هێزه‌كانی به‌ره‌ی كوردستانی عێراق و شكستی ئه‌رته‌شی عێراق له به‌رانبه‌ر وه‌ها په‌لامارێكدا و داگیر كردنی هه‌ڵه‌بجه و ده‌ور و به‌ری له لایه‌ن ئێران، بیانووی دایه ده‌ست سه‌رانی تاوانباری حیزب و ده‌وڵه‌تی به‌عس تا له‌وپه‌ڕی دڵڕه‌قیدا تۆڵه‌ی شكست و ناكامی خۆیان له خه‌ڵكی ئازار چێشتووی هه‌ڵه‌بجه بكه‌نه‌وه. رۆژی 25ی مانگی ره‌شه‌مه‌ی 1366 فڕۆكه شه‌ڕكه‌ره‌كانی ئه‌رته‌شی عێراق بۆمب و ته‌قه‌مه‌نی ژه‌هراوییان له فڕۆكه‌خانه‌ی كه‌ركوك و شوێنه‌كانی دیكه هه‌ڵگرت و به‌ره‌و هه‌ڵه‌بجه فڕین. فڕۆكه‌كانی مه‌رگ له ده‌شتی سه‌رسه‌وزی شاره‌زوور نزیك بوونه‌وه و شاری هه‌ڵه‌بجه و ده‌ور و به‌ریان به ئاگر و بۆمب و ژه‌هر داپڵۆسی. له چه‌ند چركه‌ساتدا شارێك خاپوور بوو. 5 هه‌زار ئینسانی بێ تاوان به تاك و به كۆمه‌ڵ بوون به قوربانی ده‌سه‌ڵات داراني تارانوبه‌غدا.\nبه‌م شێوه‌یه ئه‌ژدیهای خؤێنمژی به‌عس به بۆمباران كردن و رژاندنی ژه‌هری ئینسان كوژ، هه‌زاران ئینسانیسته‌ملێكراوی له ژیان بێ به‌هره كرد و مۆری جینایه‌ت و دڕه‌ندیی به له‌ش و جه‌سته‌ی هه‌زاران ئینسانی ئازار چێشتووی دیكه‌وه به‌جێ هێشت. هه‌زاران دایك و باوكیان جه‌رگ سوتاو كرد و گه‌رمی خۆشه‌ویستی و ئه‌وینداری ئه‌وانیان له هه‌زاران منداڵ زه‌وت كرد.\nكۆماری ئیسلامی له‌م كۆمه‌ڵ كوژیه‌ی حكومه‌تی عێراق، به قازانجی خۆی زۆرتر كه‌ڵكی وه‌رگرت و بۆ قوربانیانی ئه‌م كاره‌ساته ریاكارانه و فێڵبازانه فرمێسكی تیمساحی رژاند و ئه‌و كات و هه‌ر ئێستا به ته‌بلیغاتی درۆینه و بێ شه‌رمانه وا نیشانی داوه و ده‌یدات كه گۆیا له جه‌ریانی بۆمبارانی خه‌ڵكی حه‌له‌بجه، به فریایان كه‌وتووه. به‌ڵام ئه‌مڕۆ خه‌ڵكی ناوچه‌كه ده‌زانن كه كۆماری ئیسلامیش به‌قه‌د رژیمی به‌عس له‌م جه‌نایه‌ته رۆڵی هه‌بووه و ده‌ستی ئه‌م رژیمه ئینسان كوژه‌ش هه‌ر وه‌ك ده‌ستی به‌عسییه قاتڵه‌كان به خوێنی گیان به‌ختكردووانی ئه‌م كاره‌ساته، سووره. كاره‌ساتی حه‌له‌بجه ده‌ستی هه‌موو بكوژان له كۆماری ئیسلامی و به‌عسییه عێراقییه‌كان تا ئامریكا و رۆژئاوا و ده‌ڵاڵانی چه‌ك و چۆڵی كیمیایی و بازرگاكانی مه‌رگیی ئاشكرا كرد و نه‌فره‌ت و بێزاری خه‌ڵكی جیهانی له دژی ئه‌وان هه‌ڵخڕاند.\nئه‌گه‌ر بیروڕای گشتی جیهان، سه‌دام و خومه‌ینی به هۆكاری راسته‌وخۆی ئه‌م جه‌نایه‌ته گه‌وره‌یه ده‌ناسن، زۆربه‌ی خه‌ڵكی سه‌رتاسه‌ری جیهان ده‌زانن كه چ كه‌سانێك ئه‌م بكوژانه‌یان به چه‌كی كیمیایی و كوشتاری به‌كۆمه‌ڵ، ته‌یار كرد. ده‌زانن كه چ كه‌سانێك ئه‌م جه‌نایه‌تكارانه‌یان بۆ تاقی كردنه‌وه‌ی چه‌كه تاقی نه‌كراوه‌كانیان، هان دا. ده‌زانن كه بۆچی سه‌رانی وڵاتانێك كه گوێی فه‌له‌كیان به دیمكراسیخوازانه‌ی درۆینه‌ی كه‌ڕ كردبوو، گۆێی خۆیان له روودانی ئه‌م كۆمه‌ڵ كوژییه خه‌واندبوو و نووزه‌شیان لێوه ده‌رنه‌ده‌هات.\nئه‌م جه‌نایه‌تكارانه وه‌ها بۆنی فرۆشتنی چه‌ك و چۆڵی شه‌ڕ سه‌رمه‌ستیانی كردبوو و وه‌ها بۆنی نه‌وتی به‌خۆڕایی له‌خۆبایی كردبوون كه نه‌یانده‌توانی هه‌ست به بۆنی خوێنی هه‌زاران ئینسان كه ته‌نیا له ماوه‌ی چه‌ند چركه سات دا خوێنیان رژابوو، بكه‌ن. ئه‌وه‌نده له روودانی كاره‌ساته‌كه تێپه‌ڕ نه‌بوو كه بیروڕای گشتی جیهان تێگه‌یشتن كه حكومتی به‌عس له چ رێگایه‌ك و له لایه‌ن چ وڵاتانێك و له رێگای كام كۆمپانیاوه به چه‌كی كیمایی ته‌یار كراوه.\nله27 هه‌مین ساڵوه‌گه‌ڕی كیمیابارانی حه‌له‌بجه دا، رێز له‌یادوبیره‌وه‌ری گیانبه ختکردوان ئه و جینایه ته ده گرین و سلاو ده نیرین بو گیانی پاکیان. به هیوای ئه‌و رۆژه‌ی كه شه‌ڕ و نائه‌منی، ئه‌شكه‌نجه و زیندان، هه‌ژاری و نابه‌رابه‌ری، كه نیزامی سه‌رمایه‌داری هۆكار و سه‌رچاوگه‌ی هێشتنه‌وه‌ی ئه‌و هه‌موو نه‌هامه‌تیانه‌یه، جێگای خۆی به ئاشتی، ئازادی و ریفاه و به‌رابه‌ری ئینسانه‌كان بدات.


ئایا ئێمه ئالووده‌ین؟ - Goethe-Institut Irak\nڕێبین مه‌جید حه‌مه‌فه‌ریق // سلێمانی\nئایا ئێمه ئالووده‌ین؟\nڕێبین مه‌جید له ساڵی ١٩٧٩ له سلێمانی له‌دایكبووه، په‌یمانگای هونه‌ره جوانه‌كان و زانكۆی سلێمانی به‌شی شێوه‌كاری ته‌واو كردوه. دواتر له له‌نده‌ن دیپلۆمی باڵا له زانكۆی گۆڵد سمیس و ماسته‌ریشی له هونه‌ره جوانه‌كاندا هه‌رله‌وێ ته‌واوكردوه. له ئێستادا له وه‌زاره‌تی ڕۆشنبیری كارمه‌نده و هه‌روه‌ها له‌سه‌ر كاره هونه‌رییه‌كانیشی به‌رده‌وامه.\nڕێبین هونه‌رمه‌ندێكی سه‌ركێشه ده‌یه‌وێت هونه‌ر بهێنێته نێو خه‌ڵك و په‌یوه‌ستی بكاته‌وه به كێشه كۆمه‌ڵایه‌تیه‌كانه‌وه، لێره‌وه بیرۆكه‌ی پڕۆژه‌ی(ئایا ئێمه ئالووده‌ین؟) بانگه‌وازمان ده‌كات بۆ پرسیاركردن له‌مه‌ڕ زۆربه‌ی چالاكیه‌كانی مرۆڤ به‌هونه‌رمه‌ندیشه‌وه كاتێك  له هونه‌ر ڕاده‌كه‌ن و نایانه‌وێت هونه‌ر بكه‌ن. ڕێبین ده‌یه‌وێت پێمانبڵێت؛ ده‌كرێت دۆگما بوونی هونه‌ر خۆی بێت و ڕاگرتنی له‌یه‌ك فۆرم و دۆخدا وابكات هونه‌رمه‌ند ئالووده بێت پێی و دواتر دووربكه‌وێته‌وه لێی...به بڕوای ڕێبین؛ كێشه‌یه‌ك هه‌یه ئه‌وه‌یه كه ئه‌وانه‌ی له‌بواری هونه‌ر و كولتوردا كارده‌كه‌ن، هه‌ستده‌كه‌ن (هه‌ستی چێژ) له‌ده‌ستده‌ده‌ن. ئه‌مه‌ش بارێكه وه‌ك خۆی ده‌ڵێت له كوردستان زۆر به‌رچاو ده‌كه‌وێت كه خه‌ڵكێكی زۆر دوای ماوه‌یه‌ك ڕاده‌كه‌ن له‌هونه‌ر و كولتور...به بڕوای ڕێبین، هونه‌رمه‌ندان فۆرمێكی دۆگمایان له كولتور پێشكه‌شكردوه، ئه‌وه‌ش واده‌كات هونه‌رمه‌ند چێژ له‌كاره‌كه‌ی نه‌بینێت، به واتایه‌كی تر ئه‌و شته‌ی ده‌یكات چێژی لێ نه‌بینێت هه‌رچه‌ند له‌ژێر ناوی چێژدا كردوێتی.\nبۆ ئه‌م بیرۆكه‌یه ڕێیبین كارگه‌ی جگه‌ره‌كه‌ی سلێمانی هه‌ڵبژاردوه،  كه شوێنێكی سومبولیه بۆ ئه‌م پرۆژه‌یه. له‌به‌رئه‌وه‌ی له بنه‌ڕه‌تدا جگه‌ره‌ش وه‌ك كولتور په‌یمانی ئه‌وه‌مان پێده‌دات كه چێژبه‌خشه وه‌ك كاری كولتوری - هونه‌ری. بۆنمونه كاتێك جگه‌ره‌ت به‌ده‌سته‌وه‌یه وه‌همی ئه‌وه‌ت هه‌یه كه تۆ كه‌سێكی سێكسی تریت وكه‌سێكی تایبه‌تیت. ئه‌م حاڵه‌ته له هه‌ردوو دۆخه‌كه‌دا هه‌یه له ئالووده‌بوون به‌هونه‌ر و به‌جگه‌ره‌كێشانیشدا.\nكارگه‌ی جگه‌ره‌كه‌كه‌ش كه ئێستا له گۆڕاندایه بۆ ئه‌وه‌ی ببێته (كارگه‌ی كولتور) ی و شوێنی هونه‌ر و به‌رهه‌مه كولتوریه‌كان، هه‌ر بۆیه ئالوده‌بوون به‌جگه‌ره و به‌هونه‌ر واته هه‌ردوو بیرۆكه‌كه په‌یوه‌ستن به‌یه‌كه‌وه. بۆنمونه؛ كه كارگه‌ی جگه‌ره‌ی پێشوو ده‌بێته كارگه‌ی كولتور و نه‌بێته شوێنێك بۆ به‌رهه‌مهێنانی كاری هونه‌ری و كولتوری دۆگما! به‌مانای ڕێبین له ڕێگه‌ی ئه‌م پڕۆژه‌یه‌وه ده‌یه‌وێت ئه‌و پرسیاره بهێنێته ناو كارگه‌كه‌وه. هه‌روه‌ها هه‌وڵده‌دات كارگه به‌كاربهێنێت بۆ دروستكردنی پلاتفۆرمێك كه هونه‌ری دۆگمای تێدا ئه‌نجامنه‌درێت. هه‌ر چالاكیه‌كی تیا ئه‌نجامده‌درێت توشی دۆگما بوون نه‌بێت و كه تیایدا به‌ره‌و ئالوده‌بوون بچین له ڕێگه‌ی ئه‌و یاده‌وه‌ریه تازه‌یه‌ی كه لێی دروست ده‌بێت.\nبێگومان پلان هه‌یه كه هه‌موو پێنج شه‌ممه‌یه‌ك ۆرك شۆپێك بكرێت و به‌شداربووان له‌سه‌ر تێمای ئالووده‌بوون، قسه‌و باس بكه‌ن و دواتر پشانگاكان له نێوان مانگێك بۆ مانگ و نیوێك به‌رده‌وام بێت. پێده‌چێت كۆی پڕۆژه‌كه بۆ ماوه‌ی ساڵێك درێژه‌ی هه‌بێت و نزیكه‌ی پێنج پێشانگا سازبدرێت. بیرۆكه‌كه ئه‌وه‌یه كه پێشانگاكان  فۆرمه‌كه‌ی وا بێت كه ئاراسته‌كانی له‌م ۆرك شۆپانه‌وه وه‌ربگرێت و كۆمه‌ڵێك دیبه‌یتی هونه‌ری هه‌یه له‌م ۆرك شۆپانه‌دا سه‌رچاوه بگرن. ۆرك شۆپه‌كان له‌ڕێگای سۆشیاڵ میدیا و كۆنتاكته‌وه بڵاو كراوه‌ته‌وه و كۆمه‌ڵێك بیرۆكه‌ی دیبه‌یتكردنه. له داهاتوودا زیاتر كار له‌سه‌ر پلانێك ده‌كرێت، كه خه‌ڵكانی جیاواز به‌شداری بكه‌ن له‌م پڕۆژه‌یهدا. هه‌وڵ بۆ ئه‌وه ده‌درێت كه له نێوان كولتور، هونه‌ر و مه‌عریفه‌دا لینكێك دروست بكرێت كه هونه‌ر بكات به هی خه‌ڵك و بتوانرێت خوێندنه‌وه‌ی بۆ بكات. هه‌روه‌ها ئه‌و شوێنه به‌رزه‌ی كه هونه‌ر به‌خۆیداوه كه‌مێك لێی بسه‌ندرێته‌وه و هونه‌ر بكرێته فۆرمێك - شوێنێك بۆ هاروژاندنی كێشه كۆمه‌ڵایه‌تیه‌كان.\nتێمایه‌كان زۆرن به‌ڵام ڕێبین نایه‌وێت بیان سه‌پێنێت به‌سه‌ر ئاماده‌بوانی ۆرك شۆپه‌كه‌دا و تێمایه‌ك ئێستا خه‌ریكه كاری له‌سه‌ر ده‌كه‌ن (تێمای نه‌خشه‌یه) واته نه‌خشه‌ی داگیركاری و كۆنترۆڵ به زۆر شوێنه‌وه. ڕێبین له‌و باوه‌ڕه‌دایه كه (ده‌سه‌ڵات – هێز) له هه‌ر شوێنێك هه‌بێت ده‌یه‌وێت باشترین بۆ خۆی بێت، پرسیار لێره‌دایه كه؛ ئایا ئه‌و كه‌سه‌ی كه شوێنه‌كه داگیرده‌كات چۆن بیرده‌كاته‌وه؟ ده‌رئه‌نجامی ئه‌و داگیركاریه چییه به‌سه‌ر هاوڵاتی و ژیانی ڕۆژانه‌یه‌وه؟ لێره‌دا بیرۆكه‌ی نه‌خشه‌كه و داگیركاری یه‌كده‌گرنه‌وه. ڕێبین ده‌یه‌وێت له‌م ڕێگه‌یه‌وه بچێته پشت ئه‌قڵیه‌تی داگیركه‌ره‌وه.


02:27 - 2022-04-18\n118 جار خوێندراوەتەوە\n•ئەنجومەنی سەرکردایەتی شۆڕش (ئە س ش):\n•بەرزترین دەسەڵاتی رەسمییە لە عیراقدا و سەرۆک سەددام حوسێن خۆی سەرۆکایەتی دەکات. لە کاتێکدا کە سەددام خۆی بە شەخسی سەرەوکاری لایەنە عەمەلیاتیەکانی ئەنفالی دەکرد لە رێگای دیوانی سەرۆکایەتیی کۆمارەوە، بەڵام دەسەڵاتی باڵای مامەڵەکردن لەگەڵ کاروباری کورددا لەنێوان ساڵانی 1987و 1989دا درابووە دەست علی حسن المجیدی ئامۆزای.\n•حزبی بەعسی عەرەبیی سۆشیالیست:\nئەنفال پرۆسەیەکی حزبی بەعس بوو بە سەرپەرشتیی مەکتەبی باکووری حزب، لەرووی ئیداریشەوە لەلایەن فەرماندەیی مەکتەبی باکوور و کۆمیتەی کارووباری باکووری سەر بە ئەنجومەنی سەرکردایەتیی شۆڕشەوە رایی دەکرا. بەپێی بڕیاری ژمارە 160ی ئەنجومەنی سەرکردایەتی شۆڕش لە 29ی ئازاری 1987دا، دەسەڵاتێکی نائاسایی درا بە علی حسن المجیدی سکرتێری گشتیی مەکتەبی باکوور کەوا دەسەڵاتی بەسەر سەرجەم دەزگاکانی دەوڵەتی، حزبی، سەربازی و ئەمنیدا دەشکا. ئەو کەسەش کە وا لەگەڵ ئەلمەجیددا لەسەر بڕیارەکانی فەرماندەیی مەکتەبی باکور ئیمزای دەکرد طاهر توفیق العاني بوو، کە سکرتێری لیژنەی کاروباری باکووری سەر بە ئەنجومەنی سەرکردایەتیی شۆڕش بوو، جێگری سکرتێری گشتیی فەرماندەیی مەکتەبی باکووریش راچی حسن سلیمان بوو.\nئەمانەی لای خوارەوەش ئەو دەزگا سەرەکییانەی تر بوون کە لە ئەنفالدا لەژێر فەرماندەیی ئەلمەجیددا کاریان دەکرد:\n•سوپای عیراق و هێزی ئاسمانی (بە یەکەکانی کۆماندۆ، هێزی تایبەت، ئەندازیاری و یەکەکانی چەکی کیمیاییەوە):\nتەواوی عەمەلیاتی مەیدانیی شەڕ، گوند سوتاندن و وێرانکردنیان، گواستنەوەی بەکۆمەڵی گیراوەکان، هەمووی لە ئەستۆیاندا بوو. وەزیری بەرگری عیراق لەکاتی ئەنفالدا فەریق روکن عدنان خیرالله بوو (دواتر لەناوچوو). سەرۆک ئەرکانی سوپا لیوا روکن نزار عبدالکریم الخزرجی بوو. زۆربەی عەمەلیاتی ئەنفال لەلایەن فەیلەقی یەک، کەوا بارەگای لە کەرکووک بوو فەرماندەکەشی فەریق روکن سوڵتان هاشم بوو، لەگەڵ فەیلەقی پێنج کە بارەگای لە هەولێر بوو فەرماندەکەشی لیوا روکن یونس محەمەد الذرب بوو جێبەجێکرا. هەروەها فەریق روکن هاشم فەرماندەی مەیدانی عەمەلیاتی ئەنفالی یەکەم بوو. لیوا روکن ایاد خلیل زکی و لیوا روکن بارق عبدالله الحاج حنطە، بەدوای یەکدا فەرماندەیی ئەنفالی دوو و سێیان کردووە، بەڵام فەرماندەی مەیدانی ئەنفالەکانی تر نەناسراون.\n•گاردی کۆماری: هەڵبژاردەی شەڕکەری عەمەلیاتەکان بوون لەکاتی ئەنفالی یەک و دوودا.\n•بەڕێوبەرێتی گشتی هەواڵگری سەربازی (مدیریة الاستخبارات العسکریة العامة):\nسەرپەرشتیکردنی شوێنە سەرەتاییەکانی کۆکردنەوەی خەڵک وەک قەڵاکانی قۆرەتوو و نزارکێ، هەندێ لێکۆڵینەوە، ئەو کاروبارانەی پەیوەندییان بە سەربازی راکردو و موتەخەلیفەوە هەبوو، فەرماندەی مەیدانی جاشەکان. دووان لە فەرماندەییە ناوچەییەکانی ئیستخبارات رۆڵی سەرەکییان لە ئەنفالدا هەبوو: فەرماندەی کەرتی ئیستیخباراتی رۆژهەڵات خالد محمد عباس بوو، فەرماندەی کەرتی ئیستیخباراتی باکوور فرحان مطلک صالح بوو.\n•بەڕێوەبەرێتی ئاسایشی گشتی (مدیریة الامن العامة) (بە یەکە تایبەتییەکانی ئەمنە کوردەکانەوە کە بە مفارز خاصە دەناسران):\nکۆکردنەوەی زنیاری لەسەر حاڵەت بە حاڵەت و چاودێریکردنی دانیشتوان. لێکۆڵینەوە لەگەڵ گیراوەکانی تۆپزاوا و کەمپە بەندینخانەکانی تر، سەرپەرشتیکردنی هەواڵدەران، گەڕان بەدوای ئەوانەدا کە دەرباز بوون و ئەوانەش کە داڵدەیان دابوون و دەستگیرکردنیان، چاودێریکردنی کۆمەڵگاکانی بەڕیوەبەری ئەمنی ناوچەی ئۆتۆنۆمی کوردستان عبدالرحمن عزیز حسین بوو.\n•هێزەکانی کتوپڕی (قوات الطواری‌ء):\nئەم یەکانە لەژێر فەرماندەیی حزبی بەعسدا بوون و بریتی بوون لە جاش و ئەمن و پۆلیس و بەرپرس بوون لە زانیاری ناو شارەکان، دژە تیرۆر و سەرپەرشتی شوێنە سەرەتاییەکانی بەندکردن وەک بنکەی تەواریی لەشاری سلێمانی و رەنگە سەرپەرشتی شوێنانی تریشیان کردبێت.\n•فەوجەکانی بەرگری نیشتمانی (جحافل الدفاع الوطني) یان جاش:\nرۆڵی یارمەتیدەریان بوو لە شەڕ و عەمەلیاتەکاندا، پاکۆدان و بەدەستەوەدانی خەڵکەکە، پاسەوانیکردن لە سەنتەرەکانی کۆکردنەوەی خەڵکدا.\n•سوپای میللی (الجیش الشعبي):\nکار و فەرمانیان پاسەوانی بوو لە شوێن و سەربازگەکانی بەندکردنی خەڵکەکەدا (وەک تۆپزاوا، دوبز..تاد).\nچەند دەستە و گروپێک بەرپرس بوون لە هەندێ لایەنی جیاجیای پرۆسەی ئەنفال و لەماوەی 1987-1989دا هاوشانی پەلامارەکانی دژە کورد بوو بە عادەت ئەم گروپانە هەمیشە لێپرسراوێکی حیزبی بەعس سەرۆکایەتی دەکردن و زۆربەشیان نوێنەرانی ئەمن و فەیلەقەکانی یەک و پێنجی سوپا و ئیستخبارات و پۆلیسی عیراق و دەسەڵاتە مەدەنییەکانیان تێدابوو. ئەوانەی کە زۆر بەچاو بوون، ئەم لیژنە و دەزگایانەی خوارەوەن:\n_ لیژنەی پێشوازیکردنی گەڕاوەکان (لجنة استقبال العائدین):\nبەرپرس بوو لەوانەی «دەگەڕانەوە بۆ ناو ریزی نیشتمانی» بەپێی لێبووردنی گشتی، لەنێوان 6ی ئەیلوول و 9ی تشرینی یەکەمی 1988دا و لێبووردنەکانی تریش.\n_ لیژنەی ئەمنی (اللجنة الامنیة) و لیژنەی بەگژداچوونەوەی چالاکیی دوژمنکارانە (لجنة مکافحة النشاط المعادي):\nئەمانە بۆ بەگژداچوونەوەی پێشمەرگە رێکخرابوون لە ئاستی پارێزگا و ناوچەکاندا و ژمارەیەک لیژنە پەیوەست بوون بەم جۆرە کارانەوە وەک چاودێریی ئابڵوقەی ئابووریی « ناوچە قەدەغە کراوەکان» و کۆنترۆڵی بەقاچاغ بردنی خواردن.\n_ لیژنەی بەدواداچوون (لجنة المتابعة):\nبەرپرس بوو لە مسۆگەرکردنی ملکەچی ئەوانەی بەپێی یاسا دەگەڕانەوە، راونانی هەڵاتووەکان و توندکردنەوەی جڵەوی پەلامارەکە.\nبێجگە لەوانەش، ژمارەیەک وەزارەتی مەدەنی رۆڵی پاڵپشتییان لە ئەنفالدا هەبوو، بۆ نموونە وەزارەتی کشتوکاڵ بەروبوومی بەجێماوی ساڵی 1988ی دوورییەوە بۆ خۆی بردی. وەزارەتی دارایی ماڵ و سامانی «تێکدەرانی» داگیرکرد چاودێری و سەرپەرشتیی کاولکردنی خانووەکانی دەکرد. لەهەمانکاتیشدا بانکی خانووبەرەی دەوڵەتیش قەرزی بۆ نیشتەجێبوونەوەی لەناو کۆمەڵگاکاندا رێکدەخست.\nسەرچاوە: راپۆرتی هیومان رایتس وۆچ- و: محەمەد حەمە ساڵح تۆفیق- چاپی سێیەم 2013 ل 455-458\nبڕیاری جێبەجێکردنی ئەنفال\nبەڵگە دەنگییەکانی ئەنفال\nمەكتەبی سیاسی: هەموو هەوڵەكانمان بۆ ساڕێژكردنی یەكجارەكیی برینەكانی ئەنفال و لێكەوتەكانێتی


2018/09/03 - 8:50 AM\nئاكام عەبدوڵا، خاوەنی نوسینگەی سروشتی چنیان لە سلێمانی بە (خەڵك)ی راگەیاند، بەیانی ئەمڕۆ دووشەممە نرخی دراوەكان بەم شێوەی لای خوارەوەن:\nنرخی دراوەكان لە بازاڕەكانی هەرێمی كوردستان بەمشێوەیەیە.\n100دۆلار 121 هەزار و 350 دینارە.\n100 یۆرۆ 140 هەزار دینارە.\n100 پاوەن 155 هەزار دینار.\n100 لیرە 20 هەزار دینارە.\nبێگەرد تاڵەبانی نهێنی جموجۆڵەكان بۆ دواخستنی هەڵبژاردنەكان ئاشكرا دەكات\nبەڤیدیۆ..دراوەكان ڤایرۆسی كۆرۆنا بڵاودەكەنەوە\nمەترسییەكی نوێی بڵاوبوونەوەی ڤایرۆسەكە ئاشكرا دەكرێت


من و ئۆوین وێڵسن\nوەختێ تەمەنم ١٨ ساڵان بوو، چاوم بە (ئۆوین وێڵسن) كەوت. من فەلسەفە و ئەدەبیاتی زمانی ئینگلیزیم دەخوێند، بەڵام هەردووكمان لە وانەی شانۆنامەنووسیندا یەكترمان دەبینی و سەرەتا بە خوێندنەوەی بەرهەمی نووسەرە گەورەكانی جیهان دەستمان پێكرد. ئێمە پێكەوە دەستمان بە نووسین كرد، هەڵبەت دەربارەی فیلمیش قسەمان دەكرد و من دەمزانی كە بەنیازم لە بواری سینەمادا کاربکەم. هەمیشە بەنیازبووم ببم بە دەرهێنەر، بەڵام (ئۆوین) نەیدەزانی بەنیازە ببێت بە ئەكتەر، یاخود من نەمدەزانی كە نیازێكی وای هەیە. هێندەی من دەمناسی ئەو نووسەرێكی گەورە بوو. ئەوەی ڕاستی بێت ئەو خۆی بە ئەكتەر دەزانێت، بەڵام من بە نووسەرێكی زۆر باشی دەزانم.\nمن و نیویۆرك\nمن دەتوانم لە شارگەلێكی جیاوازدا بژیم، بۆ نموونە پاریس. بەڵام زۆربەی كات لە نیویۆركم. ئێجگار شەیدای ئەدەبیاتی نیویۆركم. (سالینجەر، ئیدیت وارتۆن، سكۆت فیتزجیراڵد)م زۆر خۆشدەوێن. چیرۆكەكانی فیتزجیراڵد بەردەوام وەسفی بێگانەیەك دەكەن كە سەرسامی شاری نیویۆرك دەبێت. هەروەها فیلمگەلێكم خۆشدەوێ وەكو (ناتوانیت لەگەڵ خۆت بیبەیت-ی فرانك كۆپرا) یاخود فیلمی (پەنجەرەی پشتەوە-ی هیچكۆك)، كە پتر وێنای فەزای شاری نیویۆرك دەكات و تا ئێستاش وەكو شوێن كاریگەرییەكی ئاشكرای لەسەر من هەیە. هەروەها فیلمی (پەیوەندی فەرەنسیی- ویلیام فردكین) بەجۆرێكی دیكە وێنای نیویۆرك دەكات، لە كۆتایشدا بەرهەمەكانی سكۆرسیزی كە بۆ خۆیان پیشاندەرەی هەموو تایبەتمەندییەكانی نیویۆركن.\nمن و سكۆرسیزی و بۆگدانۆڤیچ\nئەگەر بمەوێت ئەو دەرهێنەرانە هەڵبژێرم كە ڕێنماییان كردم بۆ بینینی فیلمە كلاسیكیەكان، ئەوا سكۆرسیزی و بۆگدانۆڤیچ هەڵدەبژێرم. فیلمگەلێكی زۆر هەن كە ئەم دوو دەرهێنەرە بە منیان ناساندووە، بۆ نموونە وەختێ سكۆرسیزی ئاماژە بە (مایكڵ پاوڵ و ئیمریك پریسبورگەر) دەدات، كە من تا ئەو ساتە هیچ شتێكم لە بارەیانەوە نەیستبوو، دەسبەجێ دەچمە سۆراخی بینینی سەرجەم كارەكانیان. بۆ یەكەمجار لە ڕێگای بۆگدانۆڤیچیشەوە بە (لیۆ مەككاری و هۆوارد هاوكس) ئاشنا بووم. بۆگدانۆڤیچ هەموو خاڵە نەبینراوەكانی فیلمەكانی دەبینی. چەكمەجەی كانتۆرەكەی بێشوومار یادنووسی دەربارەی فیلمەكان تێدا بوو. هەر كاتێك فیلمێكی دەبینی، لەسەر ستیكەرێك ناونیشانی فیلم، ناوی دەرهێنەر و سیناریۆ، تەنانەت ساڵی بەرهەمهێنانی فیلمەكەشی دەنووسی. لە كۆتاییشدا شتێكی لەسەر دەنووسی و خاڵی بۆ دائەنا. ئەگەر دووبارە تەماشای ئەو فیلمانەی بكردبایەتەوە، ستیكەرەكەی دەردەهێنا و تێبینییەكی بۆ زیاد دەكرد: (من دووبارە ئەم فیلمەم بینیەوە، پێشموایە ئەمجارە تۆزێك باشترە.))\nمن و یەكەمین دەرهێنەر\nپێش ئەوەی هەر بزانم بە مانای وشە دەرهێنەر كێیە، یەكەمین دەرهێنەر كە ناسیم هیچكۆك بوو. ڕەنگە لەبەر ئەوە بووبێت كە وێنەكەی پێش هەموو شتێك لەسەر بۆكسی كۆبەرهەمەكانی بوو. ئاهـ من چەند حەزم لەو فیلمانە بوو كە ئەو پیاوە تاقانەیە دروستی دەكردن. ئەگەر ئێوە لێمبپرسن بە درێژایی ژیانم بیر لە چ دەرهێنەرێك دەكەمەوە، دەسبەجێ دەڵێم ستانلی كوبریك، كە هەرگیز فیلمی لە پێناو پارەدا دروست نەكرد و تا كۆتایی بەدوای دڵی خۆی كەوت.\nمن و ناوەرۆك\nهەر كاتێك لەسەر فیلمێك یاخود چیرۆكێك كار دەكەین، ئەوا ئێمە لە حاڵی بوژاندنەوەی ئەو بەرهەمەداین. وەك دەڵێن: (چیمان لەبەردەستە و چۆن دەتوانین ئەمە باشتر بكەین؟) ئەمە بەو مانایەیە كە: (چۆن دەتوانین ئەم چیرۆكە ترسناكتر بكەین؟) یاخود: (چۆن دەتوانین پێكەنیناویتری بكەین؟) یان: (چۆن دەتوانین ئەو هەستە بەهێزتر پیشان بدەین، كە لە دیمەنێكدا دەردەكەوێت؟) هەمیشە ئەم بابەتە بەشێكە لە كاركردن لەسەر ناوەرۆك.


بەپەلە :چارەنووسی چالاکێکی کورد، بە دوەای سێ حەوتوو لە دەستبەسەرکرانی نادیارە – زاگرۆس پۆست\nماڵەوە / ئێران / بەپەلە :چارەنووسی چالاکێکی کورد، بە دوەای سێ حەوتوو لە دەستبەسەرکرانی نادیارە\nچوار شه‌ممه 11 ته‌مموز 2018\tئێران, کوردستان, کۆمەڵایەتی, مافی مرۆڤ, هەواڵ 65 جار خوێنراوه‌ته‌وه\nچالاکێکی ژینگەپاڕیز، بە دوای سێ حەوتوو لە دەستبەسەر بوونی لە لایەن هێزەکانی سەر بە ئیتلاعاتەوە چارەنووسی نادیارە.\nبەپێی هەواڵی گەیشتوو بە ماڵپەڕی “زاگرۆس پۆست”، ” کاوە بابا مورادی”، چالاکی ژینگە پارێز و خەڵکی شاری سنە، لە کۆتایی مانگی جۆزەردانی ئەمساڵ بە دەستی هێزەکانی سەر بە دەزگای ئیتلاعاتی شاری سنە دەستبەسەر و بۆ شوێنێکی نادیار گوازراوەتەوە.\nسەرچاوەیەکی ئاگادار سەبارەت بەم بابەتە بە هەواڵنیری “زاگرۆس پۆست”ی ڕاگەیاندووە کە ؛” کاوە بابا مورادی، لە ماڵی خۆیدا لە لایەن هێزەکانی سەر بە ئیتلاعاتەوە دەستبەسەر کراوە و بە دوای سێ حەوتوو لە دەستبەسەر بوونی، کەس لە چارەنووسی ناوبراو، زانیارییەکی لەبەر دەستدا نییە”.\nشایانی باسە لە ماوەی ١٠ ڕۆژی ڕابردوو تاکوو ئێستا، ٣٤ کەس لە شارە جۆراوجۆرەکانی ڕۆژهەڵاتی کوردستان دەستبەسەر کراون.\nچاوەڕوانی زانیاری زیاتر بکەن.